text:
Eitt áhugavert kríggj er brostið á millum oljuveitarar og veitarar av el-tøkni. Kríggið snýr seg um pengar, um marknaðin fyri húsaupphiting og flutning, nú SEV og samgongan hava sett sum mál, at øll elorka á landi í ár 2030 skal vera grøn. Spurningurin er, hvussu hædd verður tikin fyri umhvørvinum, nú heimurin er raktur av veðurlagsbroytingum, og lond skulu tillaga seg stórar broytingar.
Ein grøn kós er kærkomin, eingin ivi um tað. Tó er avgerandi, hvør tað er, sum setir kósina, og stendur handan politisku leiktjøldini. Um talan er um áhugamál, sum einki hava við umhvørvi og náttúru at gera, so er lætt at vikið verður frá grønu kósini. Veðurlagspolitikkurin skal byggja á verulig atlit til umhvørvið, og landsstýriskvinnan í heilsumálum ikki skal fyrigykla føroyingum, at umhvørvið eittans snýr seg um grønan streym.
Í lesarabrævi og á Orkustevnuni, sum var í Norðurlandahúsinum fyrr í vikuni, skírir stjórin á Magn Umhvørvisstovuna fyri at gera partískar metingar av ávísari tøkni, og kalla hana grøna. Stjórin á Magn hevur rætt í síni framseting um, at el-bilar ikki eru grønari enn verandi bilar. Enn er nakað eftir á mál áðrenn streymframleiðslan í Føroyum kann kallast grøn. Men sjálvt um allir bilar í Føroyum koyrdu við grønari elorku, er stóri innflutningurin av bilum prógv um, at Føroyar hava eina stóra útistandandi CO2 skuld.
Tá ið mett verður um dálking frá bilum, er ikki nóg mikið einans at taka støði í brúksskeiðnum. Heldur skal vera hugsað í einum samanhangi, og ein máti at gera hetta uppá, er at hyggja eftir allari lívsringrásini hjá bilinum, umframt øllum kervinum kring bilin, so sum vegagerð og farmaflutningi. Tað snýr seg ikki bert um eitt umskifti frá olju til el. Tað er als ikki nóg mikið. Tí er tað óheppið, um kjakið um veðurlagsbroytingar verður avmarkað til at snúgva seg um, hvat slag av bili fólk skulu brúka. Hetta hevur ongan týdning, tí tað, sum hevur týdning, er, at samfelagið verður tillagað eftir nógv færri bilum samlað sæð. Hetta merkir sjálvsagt broytingar í lívshátti, tí í Føroyum er tað vorðið so, at bilasølan í fleiri ár á rað hevur sett nýtt met.
Hóast nýtslan í okkara parti av heiminum er stór, síggja vit framvegis, at almennir stovnar, so sum Umhvørvisstovan, gera forsagnir um vøkstur í orkunýtslu. Almennir og kommunalir myndugleikar prædika um vøkstur í bruttotjóðarúrtøku, sum um, at hetta var nakað, ið gjørdi lív okkara betri. Men vøkstur er ikki nakað mát fyri nøkur av teimum týdningarmiklastu av lívsins viðurskiftum, so sum góða heilsu ella lukku. Heldur enn at stremba eftir stórari orkunýtslu, noyðast vit at ásanna, at tað er annað, sum skal fáa hægri raðfesting.
Sum samfelag standa Føroyar á einum vegamóti. Grøni andin, sum ger um seg í fólkinum, ber boð um, at jagstranin hjá vesturheiminum eftir vøkstri er komin at enda. Kappingin um Arktis er kanska eitt seinasta vónleysa sprell frá einum farnum dreymi um ræði yvir náttúrutilfeingi, sum annars er felags ogn.
Náttúrutilfeingi er virðismikið. Tí vilja summi hava ræði á hesum tilfeingi. Nú tá ið oljuídnaðurin í umhvørvishøpi er vorðin skálkurin, standa onnur klár at bjóða seg fram. Men um vit einans skifta oljuna út við streym, og als ikki minka um nýtsluna, megna vit ikki at halda røttu kósina. Føroyingar vita, hvat tað merkir at liva av náttúruni og at býta tilfeingið rættvíst, so hjá okkum átti tað ikki at verið torført at skipað okkum við náttúruni í miðdepli.


c: text/html

text:
Okkara samstarvsavtalur við veitarar í Danmark koma tær til góðar.
Kundi tú hugsað tær at gist á hotel á ferðini, ella hevur tú bert tørv at steðga á í eina nátt fyri at lætta um ferðina víðari, so koma okkara góðu samstarvsavtalur tær til góðar. Niðanfyri vísa vit á fýra góðar møguleikar fyri styttri og longri gistingar í Danmark.
Montra Skaga Hotel
Montra Skaga Hotel í Hirtshals er eitt stórt og nútímans hotel, sum liggur einans 2 minuttir at koyra frá atløguplássinum hjá Norrönu. Hotellið er sera væl dámt við rúmligum kømrum og neyðugum hentleikum.
úr kr. 785
Small Danish Hotels
Small Danish Hotels hevur eitt breitt úrval av bæði kráum, hotellum, slottum og harragørðum. Felags fyri tey øll er, at tey leggja stóran dent á persónliga tænastu og góðan vertsskap. Úr prísurin er fyri Hotel Skibssmedien Skagen.
úr kr. 660

robotstxt: allowed

filter: keep


text:
Søgan um lívshóttandi infektiónssjúku í Føroyum er nú komin út í eini peer-reviewed grein í leiðandi evropeiska infektiónstiðarritinum “Infectious Diseases”.
Vit hava eina heilt serliga søgu innan hesa sera álvarsomu sjúkufremjandi bakteriu í Føroyum, sum til ber at fáa frá mati - Clostridium botulinum eitur bakterian - Botulisma, ella á donskum "pølseforgiftning".
Tíbetur hava eingin kendir tilburðir verið í Føroyum seinastu 11 árini. Men í mun til íbúgvaratalið, samanborið við Danmark, hava vit havt fleiri 100% fleiri tilburðir í Føroyum í einum 20 ára tíðarskeiði.
Matvørutrygd er tí sera umráðandi, bæði privat og tá framleitt verður til sølu.
Lækni Anirban Nandy (Landssjúkrahúsið), yvirlækni PhD Shahin Gaini (Landssjúkrahúsið, Odense Universitetshospital, Syddansk Universitet og Depilin fyri Heilsugransking) og yvirlækni Høgni Djurhuus (Landssjúkrahúsið) hava skrivað eina grein um botulismu í Føroyum. Hon finnist her.


text:
Strálan varð stovnað 24 mars 1989. Í 1991 fingu vit Engelbreth Hansen at smíða okkum ein kappróðrarbát.
Hetta var eitt 6 mannafar, sum fekk navnið Strálan. Hetta var sera spennandi og fingu vit bátin mannaðan bæði við dreingjum og gentum Dreingirnir vunnu FM 1991 – 1992 – 2000 og 2001.
Nevnast kann, at dreingirnir vunnu eisini ólavsøkuróðurin ár 2000 og 2001.
Genturnar vunnu ólavsøkuróðurin 1992. Vit fingu Sámal Hansen at smíða okkum nýtt 6 mannafar, sum vit róðu við fyrstu ferð 2004. Gamla Strálan fekk nú nýtt navn til Stjørnan.
Árið eftir 2005 fingu vit nýtt 5 mannafar, sum fekk navnið Strípan.
Dart varð nógv spælt tey fyrstu árini, og høvdu vit fleiri lið við í landskappingini.
Áhugin var stórur og vit fingu góð úrslit. Nógv lið vóru í kappingini, men sum tíðin leið fánaði áhugin runt um í Føroyum og í dag er eingin kapping.
Somuleiðis høvdu vit tímar inni í høllini á Skála har spælt varð badminton.
Vit áttu FM ( kvinnur ) Ingun Hansen 5 ár í badminton.
Strálan hevur hølið til ungdómin uppi í Bygdahúsinum. Hølið er væl útgjørt – ungdómurin savnast til ymisk tiltøk um kvøldarnar.
Strálan hevur 450 limir bæði yngri og eldri Limakortið kostar 100 kr um árið.
Er tað onkur sum vil verða limur so send mail til ag2112g9@skulin.fo ella ring til 216500.
Strálan skipar fyri ymsum tiltøkum árliga.
Fjórða hvørt ár er FM stevna á Strondum. FM stevna verður á Strondum 16 juli 2011. Tað eru StÍf og Strálan sum skipa fyri. Fjarðastevnan skiftist millum Strendur, Skála og Vestmanna.
Annars kann nevnast, at skipað verður fyri sølustevnu á hvørjum ári í høllini á Skála undir navninum SøluRásin. SøluRásin verður 6 og 7 november 2010. Tað eru 4 feløg sum skipa fyri og eru tey Skála Ítróttarfelag, Skála Róðrarfelag, StÍf og Strálan. Stevnan hevur verið sera væl vitjað og framsýnararnir hava verið væl nøgdir.


text:
Fyrireikingarnar til 2017 ganga skjótt fyri seg, og í dag er enn ein styrkur komin til hópin hjá okkum.
21 ára gamli miðverjin Jákup Andrias Gaardbo hevur í dag sett sítt navn á ein eitt ára sáttmála við okkum.
Jákup Andrias, ið hevur spælt sínar fyrstu 15 dystir í Effo deildini fyri barndómsfelagið NSÍ, hevur eisini spælt á Skála, sum hann umboðaði seinnu hálvu í fjør. Afturat dystunum í fremstu deildini er hann eisini skrásettur fyri 78 dystir í næstfremstu deildini.
Vit skulu nýta høvið at ynskja Jákup Andrias hjartaliga vælkomnan til Fuglafjarðar.
Koyr á, ÍF!


text:
Hátíðarhald: Stórhøllin á Hálsi liðug
vinna10-01-2018 - 20:02 - Jóanis Nielsen
Nú er arbeiðið at útbyggja Høllina á Hálsi um at verða liðugt. Í morgin hósdagin 11. januar 2018 kl. 16:15 verður hátíðarhald.
Nýggja stásiliga høllin, ið er bygd afturat verandi høll, er púra liðug, umframt hølini niðriundir, ið eru ætlaði m.a. borðtennis og stríðsítrótti, eisini eru klár. Virksemið í hesum hallunum byrjar í næstum.
Røður og tónleikur verður umframt drekkamuður. Samstundis verður nú farið undir at gera nakrar ábøtur á verandi høll, umframt at nýggj flytilig áskoðarapláss til hallirnar verða sett upp. Hetta arbeiðið verður ætlandi liðugt um miðjan februar 2018.
Øll eru vælkomin til hátíðarhaldið. Lesið nærri um verkætlanina:bit.ly/Stórhøllin


text:
Semingsuppskotið er góðkent - verkfallið er av
vinna14-01-2018 - 01:52 - Jóanis Nielsen
Semingsuppskotið, sum fyrr í kvøld varð lagt fram fyri Pedagogfelagnum, Fíggjarmálaráðnum og Kommunala Arbeiðsgevarafelagnum, var fyri løtu síðani góðkent av báðum pørtum.
Tískil er verkfallið og verkbannið, sum hevur vart í fimm vikur, av, og námsfrøðingarnir fara nú til arbeiðis aftur.
Semjan inniber fylgjandi:
Samlaði lønarvøksturin yvir 3 ár er 6,95%.
Hetta svarar til 1,45% afturat tí 2-ára lønarkarmi, ið avtalað varð við størsta fakfelagið á almenna arbeiðsmarknaðinum (Karmurin er íalt kr. 1.449 í mánaðarligari lønarhækking, sum svarar til uml. 5,5% samanlagt yvir 2 ár fyri limir hjá Pedagogfelagnum).
Triðja árið svarar sostatt til umleið 1,45% í lønarvøkstri.
Hartil verður eftirlønin hjá hjálparfólkum javnsett við eftirlønina hjá námsfrøðingum innan kommunala økið.
Eftirlønargjaldið hækkar sostatt úr 10% upp í 12%. Hetta svarar til ein samlaðan kostnað á 0,8% av karminum yvir 3 ár.
Eisini er avgjørt er, at tímalønt, sum í dag als onga eftirløn fáa, framyvir fáa eftirløn samsvarandi eftirlønarlógini, ið er 4% í 2018. Hetta svarar til ein samlaðan kostnað á 0,4% av samlaða karminum yvir 3 ár.
3-ára sáttmálatíðarskeið
Fíggjarmálaráðið og Kommunala Arbeiðsgevarafelagið ynsktu at gera eina 2-ára avtalu innan tann lønarkarm, ið varð avtalaður við størsta fakfelagið á almenna arbeiðsmarknaðinum í fjør.
Men semingsuppskotið legði upp til heldur at gera eina 3-ára avtalu, við meirkostnaði á 1,45% lønarhækking fyri 3. árið.
Við hesum heldur avtalan seg til avtalaða lønarkarmin fyrstu 2 árini, samstundis sum talan er um ein lágan lønarvøkstur 3. árið.
Tí tóku Fíggjarmálaráðið og Kommunala Arbeiðsgevarafelagið eisini undir við semingsuppskotinum.
Hjálparfólk
Nýggja lønartalvan merkir, at hjálparfólk fáa samanlagt 1.200 kr. í lønarhækking yvir 3 ár. Hartil fáa hjálparfólk, ið hava verið meira enn 2 ár á endastigi, eitt nýtt endastig.
Eisiini hækkar eftirlønargjaldið hjá hjálparfólkum úr 10% upp í 12%. Hjálparfólk við hjálparfólkaútbúgving úr útlondum fáa hartil eitt eyka lønarstig í lønartalvuni.
Partarnir hava eisini avtalað í felag at heita á Mentamálaráðið um, at kanna møguleikarnar fyri at fara undir at skipa eina útbúgving fyri hjálparfólk í Føroyum.
Námsfrøðingar
Nýggja lønartalvan merkir, at byrjunarlønin hjá námsfrøðingum hækkar samanlagt 1.300 kr. yvir 3 ár. Hesin lønarvøkstur veksur fyri hvørt stig, soleiðis at endalønin eftir 3 ár kemur upp á 33.063 kr.
Vøksturin í endaløn er sostatt rindaður av samlaða lønarkarminum. Í 2019 styttist lønarstigin, soleiðis at farið verður úr 16 árum niður í 14 ár frá byrjunar- til endastig.
Hartil er semja um, at virkast skal fyri, at skipa fleiri námsfrøðilig størv innan eldraøkið.
Tórshavn, 14. januar 2018
Fíggjarmálaráðið og Kommunala Arbeiðsgevarafelagið


text:
- Tíðindi, mentan og ítróttur
Leigusáttmálar lúka helst ikki ásetingar
Sum leigusáttmálin fyri lestraríbúðunum í Marknagili er orðaður, lýkur hann helst ikki ásetingarnar um tíðaravmarkaða leigu. Tað heldur Mimi Steintórsdóttir, advokatur.
Tað er serliga ein orðing um, at fólk sleppa at flyta inn aftur eftir summarfrítíðina, sum ger, at sáttmálin ikki lýkur krøvini til at vera tíðaravmarkað leiga í leigulógini.
Út um summarið
Lestraríbúðirnar í Marknagili eru um at vera lidnar, men viðurskiftini kring leigusáttmálarnir eru heldur ógreið.
Fyri góðari viku síðani kom fram, at útleigarin, smápartafelagið Mark, vil hava tey lesandi út í summarfrítíðini, tí tá skulu íbúðirnar brúkast til annað virksemi.
Sambært leigulógini er ikki loyvt at koyra fólk út í eitt tíðarskeið fyri síðani at lata leigimálið halda fram, men tað eru ráð fyri tí.
- Fyri at kunna gera tað lógliga, so mugu tey gera eina stuttfreistaða leiguavtalu, sum gongur fram til juli, og so má hon endurnýggjast frá 1. august. Tað sigur formaðurin í leigunevndini, Andrass Holm Arge.
SÍ EISINI: Ikki loyvi at koyra fólk út
Mark fylgdi ráðunum
Og hjá leigunevndini fekk smápartafelagið Mark júst hesi ráð, um tey vildu umgangast leigulógina
Vildu tey koyra tey ungu út í ein mánað um árið, var bara at gera stutttíðarleigumál og endurnýggja leigumálið seinni.
Tað hevur Mark gjørt og í leigusáttmálanum stendur, at leigumálið er frá 30. september til 30. juni.
Haraftrat stendur, at leigumálið er galdandi skúlaárið 2017-2018 fram til 30. juni 2018, og at leigumálið er tøkt aftur til skúlabyrjan næsta ár - tað vil siga 1. august 2018. Í sáttmálanum stendur at lesa, at sáttmálin ikki fevnir um juli-mánaða, tá leigumálið skal brúkast til annað endamál.
Lýkur ikki treytirnar
Sambært Mimi Steintórsdóttir, advokati, skal eitt stutt-tíðarleigumál enda og kann ikki halda fram. Prinsipielt kann man gott gera ein sáttmála fyri eitt skúlaár, sigur hon, men skal leigusáttmálin lúka treytirnar fyri tíðaravmarkaða leigu, skal leigumálið halda uppat. Tá hevur leigarin ikki krav uppá, at flyta inn aftur, tá skúlaárið byrjar aftur.
- Um leigarin kærir til leigunevndina, so kann leigurevndin siga, handan treytin er ólóglig, og hetta er í veruleikanum eitt vinnuligt leigumál, tí kanst tú ikki vera blakaður út. Tað kundi til dømis verið ein avgerð hjá leigunevndnini.
Soleiðis sigur Mimi Steintórsdóttir, sum ráðir Mark til at broyta leigusáttmálarnir.
Ongar ætlanir at broyta leigusáttmálan
Gordon Rajani, stjóri í Mark, sigur í stuttari viðmerking, at enn hevur eingin kært, og hann hevur ongar ætlanir hevur um at broyta sáttmálan.
Sambært leigusáttmálnum eru leigumálini í Marknagili góðar 15 fermetrar, og atgongd er til felags vaskimaskinu.
Leigukostnaðurin er 3.990 við ljósi, hita og interneti.
Sí eisini


text:
Kommunuvalið 2016 er nú farið aftur um, og nú taka nýggju bý- og bygdaráðini við spenningi við ábyrgd. Ein av greiðu avbjóðingunum hjá teimum 29 føroysku kommununum í dag er at gera almennu bygningarnar í kommununum atkomuligar fyri øll.
Atkoma er so nógv
Atkoma hevur alstóran týdning, og er treytin hjá borgarum fyri at vera við á ymisku samfelagsligu økjunum. Her hava kommunurnar eina stóra ábyrgd.
Til hugtakið atkoma hoyrir m.a. útbúgving, atkoma til alt slag av samskifti, upplýsingar, tíðindi og sendingar í KVF og tøkni. Hesi krøv til atkomu eru enn ikki ásett við lóg ella í kunngerð.
Tá ið tosað verður um likamliga atkomu, so fevnir hugtakið um vegir, friðað øki, bussar, arbeiðspláss sjúkrahús, læknamiðstøðir, skúlar og víðari matstovur, gistingarhús, handlar og aðrir bygningar, sum eru opnir fyri øllum. Tá verður tosað um hurðavíddir, skráar, lyftur, gáttir, rúmlig vesi og annars tað, sum kann gera tað møguligt hjá øllum føroyingum at vera við.
Hesi atkomuviðurskiftir í og við bygningar verða í dag skipað í kunngerð nr. 13 frá 10. februar 2012. Álvarsemi í hesum er, at her eru kommunurnar byggivaldið og tískil góðkennandi byggimyndugleiki og skulu hava eftirlit við, at bygt verður eftir góðkendum byggiloyvi og galdandi reglum.
Hetta er sjálvandi bert galdandi fyri nýggjar almennar bygningar. Tó eiga kommunurnar at taka hetta við, tá ið t.d. arbeitt verður við umbygging av gomlum bygningum, sum skulu vera opnir fyri øllum. Her kann nevnast, tá ið gomul hús verða umbygd til matstovur.
Virðið allar borgarar í kommununi eins
Treytin fyri góðsku í gerandisdegnum er, at umhvørvi gevur møguleika at vera virkin og at vera partur av gerandislívinum, har tey flestu eru. Loysnirnar eiga ikki at varða nakrar fáa dagar, sum t.d. tá ið val ella okkurt serstakt er á vási, men heldur vera haldgóðar loysnir, ið halda í mong ár.
Nú nýggju bý- og bygdaráðini við spenningi taka við ábyrgd, vil MBF ynskja tykkum hjartaliga tillukku og peika á, at her er nakað, sum tit, valdu bý- og bygdaráðslimir, eiga at taka til tykkara. Virðið allar borgarar eins og gerið umstøðurnar so, at øll kunnu vera við – inni sum úti.
Tóra við Keldu, forkvinna í MBF


text:
Talur
Stjórnin brýtur avtalu við landsstýrið – og landsstýrið góðtekur tað
02. Des 2014
Stjórnin brýtur avtalu við landsstýrið – og landsstýrið góðtekur taðHevur tað týdning fyri Føroyar, at Danmark fer í kríggj? Um so er, skulu vit spyrjast....
les meir
Russlandsvitjanin var blóðskeiv – men stjórnin skal ikki blanda seg
10. Okt 2014
Føroyar reka egnan handils- og fiskivinnupolitikk. Danmark má góðtaka, at hesin politikkur ikki altíð er í samsvari við danskan uttanríkispolitikk
les meir
Felagsskapur og sjálvræði - Endaorðaskiftið 2014
10. Jun 2014
Felagsskapur er fortreytin fyri friði og stabiliteti. Men í tráanini eftir sjálvræði er stór og góð megi. Kynstrið er at finna javnvágina millum hesi bæði. Bæði í ES og Ríkisfelagsskapinum
les meir
Forbandede naboer...
08. Mai 2014
Når der er kamp om ressourcer må gammelt venskab vige. Også i norden. Derfor er det afgørende, at Nordisk Råd tør gå ind i konflikter mellem vores lande
les meir
Nassarar!” - ”Kolonialistar!”
29. Apr 2014
Fyri fáum árum síðani var bondskt orðalag millum føroyingar og danir. Eitt opið orðaskifti kann forða fyri, at tað hendi aftur.
les meir
Gerandisdagurin skal gerast smidligari
28. Mar 2014
Nú skulu trupulleikar hjá nógvum føroyingum burturbeinast
Røða hjá Sjúrði Skaale, tá uppskotið um at beina burtur marknaðforðingar millum Føroyar og Danmark var viðgjørt á fólkatingi 28. mars.
les meir
Danmark kundi lagt størri trýst á ES
24. Jan 2014
Hví ikki seta tað sum treyt fyri at geva ES eygleiðarastøðu í Arktiska Ráðnum, at tiltøkini móti Føroyum verða steðgað? Tað spurdi Sjúrður Skaale m.a. um tá orðaskifti var um Arktis á Fólkatingi í dag.
les meir
Norðurlandahúsið umboðar kjarnuna í Norðurlendska samstarvinum
24. Okt 2013
Tað skal gerast smidligari at flyta og virka millum norðurlond – men eisini millum Danmark og Føroyar. Og játtanin til Norðurlandahúsið má ikki skerjast, sum fleiri ætla! Tað segði Sjúrður Skaale, tá orðaskifti var um norðurlendska samstarvið á fólkatingi í dag


text:
Týskvøldið 22. mai heldur Kári Thorsteinsson fyrilestur um hagar og seyðamark.
Greitt verður frá hagalógini um uppgávur og skyldur hjá hagastýrum, røktingarmonnum og garðaskoðarum.
Eisini verða umrødd ymisk viðurskifti við høgunum, seyðamarki, áseyðatali, markatali, vetrarbiti, grannastevnu, landbúnaðarstevnu, útskifting og søguligar hendingar og –gongdir v.m.
Fyrilesturin verður hildin í býráðssalinum í Runavík týskvøldið 22. mai kl. 20.00.
øll eru vælkomin.
vitja heimasíðuna www.heimabeiti.fo
14.05.2007
Fyrilestur um hagar og seyðamark.
Týskvøldið 22. mai heldur Kári Thorsteinsson fyrilestur um hagar og seyðamark.


text:
Síggji at fleiri av valevnunum eru farin at egna lokalt.
Heðin Mortensen og Anfinn Brekkstein, eru farnir at rópa um at ov nógvur bygdapolitikkur er i løgtinginum og at Havnin eigur ongan góðan í løgtinginum.
Kristin Mikkelsen, Jákup Mikkelsen, sandoyarpolittikararnir og aðrir við, halda at teirra heimabeiti er fyri vanbýti.
Hetta er ikki góður landspolitikkur, hetta er lokalpolitikkur, og hann skal førast í kommununum.
Ein orsøk til at vit fingu eitt valdømi fyri allar Føroyar, var júst fyri sat sleppa undan hesum jólamannapolitikki, har hvør í sínum lagið dregur til sítt heimabeiti.
Tað kann aldrin vera rætt við slíkum “antin ella” politikki.
Tað at onkur landspolitikari úttalar seg negativt um at Tórshanar Kommuna útbyggir sína egnu kommunalu havn, fyri egnan pening, er ikki rætt. Helst verur hetta sagt fyri at vinna nakrar atkvøður. Hann gloymir bert at samstundis missir hansara flokkur atkvødur í Suðurstreymoy.
Hesin hugsunarháttur, har øvundin ella undirlutakenslur eru stírandi, er landsskaðiligur. Hetta at: Havni fekk ein skúla, so skulu vit eisini hava ein skúla. Ella at man loysir ein bráfeingis trupulleika i Skopun, ja så er den helt gal á Krambatanga. Vit fingu einki, so skulu tit heldur ikki hava nakað.
Vit skulu øll vera her. Lat okkum heldur føra ein “bæði og” politikk. Hesin verur til gagns fyri okkum øll, bæði í bygd og í bý.
Fólkaflokkurin hevur seinastu árini veri sera sterkur úti um alt landið, men er viknaður eitt vet í Suðurstreymoy. Um vit Suðurstreymoyingar nú taka okkum saman og aftur fylkjast um Fólkaflokkin, so høvdu vit fingið ein flokk sum var javnt sterkur um alt landið. TAÐ hevði verið ein stórur fyrimunur fyri okkum øll somul, ein flokkur sum er umboðaður eins væl um alt landið. Á tann hátt skilur hann best teir ymisku veruleikarnar runt í landinum.
Vel Fólkaflokkin.
Flokkurin fyri okkum øll.
Fróði Ólason Olsen, valevni fyri Fólkaflokkin.


text:
Synack kann veita KT-ráðgeving og -projektstýring
Vit eru VMware Proffessional Solution Partners.
Vit hava havt starvsfólk á skeiði í Danmark fyri at tryggja, at tey hava nýggjastu vitanina viðvíkandi VMware.
Vit eru Pro Partners hjá Veeam og kunnu hjálpa við uppsetan og viðlíkahald av backup skipanum frá Veeam, til ein kappingarføran prís.
Hví hugsa um KT tá ið tú kanst hugsa um at tjena pengar?
Lat Synack takað sær av tykkara KT, tað er bæði lætt og bílligt.
Synack er support veitari av Proxmox.
Henda skipanin er bíllig og sera væl egna til smærri virkir.
Tryggja tína datu - Bílligt mánaðargjald og ókeypis uppsetan.
Synack selur tær væl umtøktu Soekris boksirnar, sum eru uppsettar við Firewall.
Altíð á lagri.


text:
Orð: N.P. Nielsen
Lag: Heinrich von Nutzhorn
Týtt: Victor Danielsen
1. Tað kemur ein tími hjá tær og hjá mær
og hvørjum, á jørðini livir,
tá vit mugu koma tí æviga nær
og stíga um markið tá yvir.
2. Tað kemur ein tími, kann vera, hann enn
kann tykjast langt burtur at síggja;
tó skelva í loyndum teir sterkastu menn
og vildu væl frá honum flýggjað.
3. Tað kemur ein tími, ein álvarsom stund,
tó mangur ei nógv um tað teinkir,
og tann, sum tá bygdi á svíkjandi grund,
skal bindast í ævigar leinkjur.
4. Tað kemur ein tími, tá snildi og kraft,
tá vit ella mót ikki røkkur,
og um tú títt álit í tí hevur havt,
í vónloysi ævigt tú søkkur.
5. Tað kemur ein tími, tá gerast skal av,
hvønn veg tú á fold hevur stundað,
og um á ta frelsu, sum Gud frítt tær gav,
í tíð tú títt hús hevur grundað.
6. Tað kemur ein tími, og mást tú tá tó
í tíð um tað hugsa og minnast,
tá eingin, sum vanvirdi Kristi blóð,
í Himlinum inni skal finnast!


text:
U19 genturnar, sum eru í evropeiskari kapping í Onglandi í hesum døgum, vunnu í gjár 3 – 1 á Íslandi.
Tær komu ikki væl frá byrjan, og taptu fyrsta settið 18-25, men so kom vend í, hóast at tað gjørdist sera spennandi og javn.
Føroyar vunnu øll hini settini við bert tveimum stigum á muni: 25-23, 26-24 og 25-23. Eitt stórt bragd hjá føroyska liðnum og føroysku venjarunum Kristian Mikkelsen og Jákupi Fjallsbak.
Fyrr í dag leikti liðið í móti Norra, men tá taptu tær 3-0, við settmuninum 16-25, 13-25 og 14-25.
Føroyar gjørdust sosatt nr. 2 í bólkinum, og skal í morgin leika fjórðingsfinalu ímóti nr. 3 í hinum bólkinum, sum gjørdist Ongland.
Hesin dysturin byrjar klokkan 11.30.
Dysturin verður stroymaður her.


text:
Nám
Hoyvíksvegur 72
100 Tórshavn
Tlf: +298 755150
Teldupostur: snar@snar.fo
Telefontíð
Mánadag-Fríggjadag 10.00 - 15.00
Tann 23. oktober í 2006 gjørdu Kommunusamskipan Føroya og Føroya Kommunufelag øðrumegin og Mentamálaráðið hinumegin samstarvsavtalu um at menna ein føroyskan undirvísingarportal.
Sambært samstarvsavtaluni útvega kommunurnar í kommunufelagskapunum og Mentamálaráðið fígging til undirvísingarportalin, sum Føroya Skúlabókagrunnur skuldi menna og reka. Føroya Skúlabókagrunnur setti eitt portaltoymi at arbeiða við menningini av Snar. Í hesum portaltoymi vóru frá 1. oktober 2008 fýra fólk, tilsamans 3,5 ársverk.
Ein verkætlanarbólkur var fyrstu árini við í arbeiðinum at menna Snar. Í hesum bólkinum vóru umboð fyri Fróðskaparsetri, KT-depilin og LMS. Harafturat var ein tilvísingarbólkur mannaður við fólki úr skúlaverkinum, serliga lærarum. Hesin bólkur var kunnaður um arbeiðið og kom samstundis við góðum hugskotum til bygnað og innihald.
Snar kom fyrstu ferð alment út 19. mars í 2009. Á sumri 2010 vóru Føroya Skúlabókagrunnur, LMS og KT-depilin lagdir saman í nýggjan stovn, nevndur Nám. Síðan hevur Nám havt ábyrgdina av undirvísingarportalinum. 10. februar 2014 kom Snar út í nýggjari útgávu. Størsta broyting er nýggja bygnaðin, har tilfarið verður skipað eftir námsætlanini.
Endamál
Snar er ein opin undirvísingarportalur, sum hevur til endamáls at savna og skipa talgilt tilfar til undirvísing. Bygnaðurin er gjørdur út frá námsætlanunum. Endamálið er at gera tað lættari hjá lærarum, undirvísarum, næmingum, foreldrum og øðrum at finna fram tilfar, tænastur og aðra kunning, sum eru ætlað skúla og undirvísing.
Dentur verður lagdur á, at tilfar, tænastur og kunning eru í miðdeplinum á Snar. Tilfar, tænastur og kunning skulu so vítt gjørligt vera frítt atkomulig hjá brúkarunum. Upphavsrættur og annað kann kortini í ávísum førum avmarka atkomuna.
Vísjón og mál
Nám hevur vísjónina um, at savna og slóða fyri, so at borgarin hevur bestu fortreytir at læra og mennast.
Snar er partur av hesari vísjón og hevur sett sær málini, at útvega lærarum og næmingum dygdargott, fjølbroytt og tíðarhóskandi nettilfar til allar lærugreinir og øll aldursstig í fólkaskúla, í miðnám, í dagstovnum og í øðrum útbúgvingum. Hetta eru stór mál, ið ikki kunnu røkkast eftir stuttari tíð. Í fyrstu atløgu verður mesta orkan brúkt at savna og skipa tilfar til fólkaskúlan, men málið er, at tað við tíðini legst meira tilfar afturat øllum málbólkum.
Alt nettilfar á Snar er fakliga, námsfrøðiliga og málsliga væl viðgjørt og í tráð við námsætlanir og regluverk annars.
Umframt vísjónina hevur ritstjórnin sett sær mál, ið tryggja skilagóða raðfesting og dygd. Hesi mál eru:
At raðfesta tilfar um føroysk viðurskifti, so sum mál, søga, samfelagskunning og landafrøði.
At menna nettilfar í einum formi sum hóskar til miðilin, soleiðis at samvirkni, myndir, filmar og ljóð verða ein natúrligur partur av tilfarinum.
At skipa og menna nettilfar á Snar, ið stuðla næmingalagaða undirvísing og læra alt lívið.


text:
Í garðinum uttanfyri eina pubb í suðureystara partinum av London sita fólk í øllum aldrum og taka sær av løttum. Lesandi frøðast um, at royndirnar eru lidnar, og barnafamiljur um, at vikuskiftið er á gáttini. 36 ára gamli Jens L. Thomsen hevur eisini góða orsøk til at gleðast: Hann er júst vorðin tilnevndur tónleikavirðisløn Norðurlandaráðsins fyri útgávuna ”Leipzig” frá 2014, og hundraðtals eintøk av nýggju plátuni ”Vað” eru ávegis í postinum.
- Eg vænti ikki, at eg vinni, men sjálvandi er tað eitt stórt herðaklapp, sigur Jens.
Hann hevur búð í London í eitt áratíggju tilsamans. Røturnar úr Eysturoynni hoyrast tó væl aftur, tá hann tosar.
Nógv er hent, síðan Orka fyri 10 árum síðani stóðu í einum fjósi og sungu um fjøll við fepuri. Nýggja útgávan, sum verður at fáa 10. juni, byggir eins og áður á heimagjørd ljóðføri, men huglagið er øðrvísi. Tónleikurin er meira minimalistikur og rútmurnar harðari og títtari. Endamálið er greitt: Jens vil hava fólk at dansa.
- Sum oftast hugsi eg “more is more”, tá eg framleiði tónleik. Á hesi útgávuni royndu vit heldur at hugsavna okkum um fyrsta hugskotið og at lata tað vera so reint sum gjørligt. Tað merkir, at onkur løg eru bara trý spor. Ein fót-trumma, eitt keyboard og ein hi-hattur, sigur Jens.
Tey 11 løgini á ”Vað” hava Jens og amerikanski starvsfelagin Alap Momin gjørt á konsertferðini ígjøgnum Týskland og Holland, sum úrslitaði í tilnevndu útgávuni ”Leipzig”. Teir nýttu ljóðroyndirnar at eksperimentera, meðan teir eygleiddu, hvussu áskoðararnir fluttu seg til tónleikin.
- Eg fái ordiliga nógvan íblástur frá tónleiki, sum rørir ein, ikki kensluliga, men kropsliga. At mann kann kanalisera frekvensir, sum raka ein í bringuna ella í mjødnina. Tú blívur bundin av at blíva raktur hesi støðini – tað er ein kropslig trongd… eitt bass-fiks, sigur Jens.
”Vað” er ætlað sum club-tónleikur, hóast Jens er heldur afturhaldandi at seta útgávuna í bás. Hon er eitt bland av, hvussu ein minnist tónleikin, tá mann hevur verið úti og dansað, og hvussu hann og Alap høvdu ynskt, at dansitónleikur ljóðaði. Løgini hóska seg somuleiðis allarhelst eisini betur í einum sveittutum klubba enn at verða spæld ímillum Ole Ivars og Hallur Joensen í døgurðatímanum.
At gera tónleik burturúr ongum
At skapa tónleik snýr seg fyri Jens kortini um nógv meira enn at fáa fólk upp á gólv. Allar útgávurnar hjá Orka eru á hvør sín hátt tengdar at einum staði: ljóðførini á ”Livandi Oyða” vóru bygd í fjósinum hjá pápanum Innan Glyvur, ”Óró” varð tikin upp í Saltsøluni í Havn og ”Leipzig” í einum biografi frá undankrígstíðini í Týsklandi.
- Eitt nokkso grundleggjandi eyðkenni við, hvussu vit arbeiða, er at fara eitt ávíst stað. Fyrstu ferð var tað ein bóndagarður. Vit lótu líkasum hurðarnar aftur og søgdu, hetta er tað, vit hava at arbeiða við. Har var í roynd og veru onki, men so má mann finna uppá okkurt. Í Saltsøluni í Havn upptóku vit øll rúmini. Vit koyrdu mikrofonir í gólvini og í stólparnar, og so funnu vit eitt skáp, sum vit bara hildu ljóðaði ordiliga væl, sigur Jens smáflennandi.
”Vað” skilir seg frá undanfarnu útgávunum, tí løgini eru tikin upp við einum MPC heldur enn einari teldu. Ein MPC er eitt ljóðføri, sum samplar ljóð og kann broyta tónahæddina og akkordirnar. Maskinan er í sær sjálvum eitt “klaustrofobiskt rúm” sambært Jens og gerst tí á ein hátt eisini ein fysisk avmarking eins og bóndagarðurin og biografurin.
- Tað er trupult at greiða frá prosessini, men tú leitar og leitar og leitar, so finnur tú brádliga okkurt, sum ljóðar sum ein bassur. Eg eri rættiliga inspireraður av einum, sum Búi Tyril segði við meg fyri nógvum árum síðani. Tað snýr seg um at fáa drama burturúr meyrini, sum gongur í horninum. Tað hevur sett seg fast uppá onkran máta. Tað hevur eisini nakað við Føroyar og at at keða seg at gera. Um tú hyggur nóg leingi eftir onkrum, so byrjar tú at síggja møguleikarnar í tí.
Hann byrjar at klirra á eitt ølglas fyri at vísa, hvussu samplarin riggar, men skjótt er hugurin farin víðari – eina løtu til techno í Detroit, ta næstu til uppvøksturin Innan Glyvur. Soleiðis er Jens: referansurnar koma úr øllum ættum, men onkursvegna hómast sum oftast ein reyður tráður. - Tað er nokkso eksistentialistiskt, tá eg geri tónleik. Mann kennur ein sakn í onkrum, sum tónleikurin kann fylla. Bara fyri ein sjálvan. Eg brúki á onkran hátt tónleikin til at fáa skil uppá verðina. Tað er tað keðiliga við tí. Tað er ofta bara sjálvterapi. Av og á er so kortini onkur annar, sum dámar tað.
Eru øll listafólk ikki eitt sindur sjálvupptikin?
- Jú, tað er ikki ordiliga tí, at mann ætlar sær at broyta heimin. Um mann vil broyta heimin, so er tað mest tí, at so kann mann tweeta, at mann hevur broytt heimin, sigur Jens skemtandi.
Tenorurin, sum vildi syngja bass
Áhugi hansara fyri tónleikinum, sum hevur úrslitað í fimm útgávum við Orka og eini rúgvu av øðrum verkætlanum, birtist í baptistaumhvørvinum. Jens er vaksin upp Innan Glyvur, har færri enn 100 fólk búgva. Baptistirnar sungu nógv á møti og tóku av sær sjálvum aðru rødd á seg. Soleiðis fekk hann eygleitt, hvussu ymsu røddirnar spældu saman.
- Abbi var baptist og sang við í einum kóri. Tað er har, eg haldi, at eg havi kærleikan til bass frá. Hann dugdi nógv betur at syngja tenor, men honum dámdi best at syngja bass. Tí vildi eg eisini spæla bass. Eg føli, at eg havi abba mín við í øllum, sum eg geri. Hann er bakgrundin á telduskerminum, sum eg geri tónleik á, sigur Jens.
Hann byrjaði fyrstu ferð at gera um seg innan tónleik, tá ið Clickhaze, ið var mannað av Peturi Pólssyni, Eivør Pálsdóttir, Høgna Lisberg, Boga á Lakjuni, Jón Tyril og Mikael Blak, vunnu Prix Føroyar í 2001.
- Eg haldi, at hetta var fyrstu ferð, bæði eg, Høgni, Eivør og kanska eisini Mikael royndu at vera í einum bólki. Tað kendist bara ordiliga fullkomið, sigur Jens og heldur fram:
- Tað er eitt sovorðið mikrokosmos. Mann kann gott flenna at tí, tí vit vita, hvussu fá fólk búgva har. Eg havi tað tó soleiðis, at tá eg komi til Føroya, letist heimurin rundanum aftur, og hetta er universið, sum vit liva í. Tað er stórt at vera nummar eitt á ”15 teimum bestu”, serliga um tú ert føddur og uppvaksin har. Tá kennir tú ikki nakað annað. Tað er bæði gott og ringt. Tá mann kemur út í verðina, so hevur mann eitt sindur timburmenn av at vera nummar eitt.
- Eg hevði nokk ikki klárað at gjørt Orka, um eg ikki var úr Føroyum. Í byrjanini helt eg, at tað var tann besti bólkurin, sum nakrantíð hevði verið til. Tað helt eg eisini um Clickhaze. Eg giti, tað er tí, mann er úr Føroyum… kanska av bygd. Kanska tað er gott at vera frá Innan Glyvur. Har búgva 60 fólk. Eg eri nógv tann kendasti tónleikarin í hvussu so er. Annaðhvørt hevur tú skeiva fatan av tær sjálvum, ella sært tú faktiskt virðið í tí, tú gert, sigur Jens smáflennandi.
Mann fær dirvi?
- Í hvørtfall tað!
Tríggjar aðrar plátur í stoypiskeiðini
Jens býr saman við unnustuni Kirstin Helgadóttir og vinmanninum Sámal Blak í einum raðhúsum í Forest Hill í suður-London. Kirstin er grafiskur sniðgevi og Sámal pallsniðgevi. Í kjallaranum deila tey trý studio. Á borðinum hjá Jens situr abbin og hyggur at telduskerminum. Á gólvinum liggur ein hegnsteyri, sum er gjørdur til ein bass.
Tá ið Jens ikki fæst við Orka, framleiðir hann fyri aðrar tónleikarar. Soleiðis hevur hann ráð at blíva við at geva sínar egnu plátur út. Innan Glyvur hevur hann eisini eitt studio, sum eitur á Støkumørk. Harafturat eru altíð fleiri verkætlanir í gongd, m.a. var hann í Kolumbia við nýskapandi sjónleikabólkinum Det Ferösche Compagnie fyrr í ár. Eisini hevur hann arbeitt nógv saman við viðurkenda sniðgevanum Barbaru í Gongini.
- Eg burdi fingið mær eitt kort, har tað stóð sonic prostitute á, sigur hann og flennir ristandi við høvdinum. Tó tykist honum at dáma best at hava nógv um oyrini. Í heyst gongur leiðin aftur á skúlabonk. Jens fer at lesa kandidat í Environmental and Architectual Acoustics á University of South Bank, sum er ein vísindalig útbúgving innan ljóð og rúm. Hetta er kortini bara eitt mál á skránni:
- Eg havi tríggjar aðrar plátur, sum eg eri í holt við í løtuni. Tað kann gott vera, at tað fer at taka fimm ár, áðrenn eg klári at gera tær lidnar, men eg hopi, at eg kann geva allar út í ár. Tað kostar bara nógvar pengar. Eg ynski bara at halda fram at gera tað, sum eg geri, sigur Jens L. Thomsen at enda.


text:
Metstór luttøka í Skúla FM í íverksetan
Nýggju skúlar luttaka í Skúla FM í ár og er hetta størsta talið av skúlum nakrantíð. Síðani 2010 hevur Íverksetarahúsið skipað fyri íverksetan í fólkaskúlanum í samstarvi við Mentamálaráðið. Íverksetaraundirvísingin er skipað sum ein kapping fyri næmingar í 9. og... Les meira
Eru Talgildu Føroyar fyri íverksetarar?
Hevur tú hugskot til hvussu íverksetarar kunnu gagnnýta Talgildu Føroyar og hvussu teir kunnu geva verkætlanini flog? Melda teg til verkstovuna, sum Íverksetarahúsið og Talgildu Føroyar skipa fyri hóskvøldið 1. mars kl. 19 – 21.30 í Albert Hall Verkætlanin Talgildu Føroyar... Les meira
Skapa títt egna starv
Íverkstaratiltak – íblástur, netverkan og hugni Menningardeplin á Sendistovu Føroya í Keypmannahavn, fríggjadagin 17. november Saman við føroysku vinnuframaskipanini hevur Sendistovan stovnað Menningardepilin, har íverksetarar kunnu fáa arbeiðspláss og ráðgeving. Vit vilja skapa bestu umstøður hjá útisetum at byrja egna... Les meira
Íverksetaraskeið í Suðuroy
Ert tú forvitin eftir at royna okkurt nýtt og spennandi? Vilt tú sleppa at brúka og menna tíni skapandi íverksetara evni? Ert tú arbeiðsleysur í løtuni? Ert tú liðugur í skúla ella ert skúlatroyttur? Ella veist tú bara ikki hvat... Les meira
Fyrilestur við Casper Blom og Martin Larsen
Hóskvøldið 21. september kl 19:00 bjóða Íverksetarahúsið og Føroya Tele inn til eitt kveikjandi tiltak í Klingruni í Føroya Tele í Hoyvík. Á skránni verða framløgur við kendu donsku íverksetarunum Casper Blom og Martin Larsen. Casper Blom byrjaði við egnum... Les meira
januar, 2018
Eingi tiltøk
Íverksetarahúsið deildi uppslag hjá Fonden for Entreprenørskab ... Sí meiraSí minni
Kan man arbejde med entreprenørskab i børnehaven? Svaret er ja. Faktisk kan entreprenørskab være med til at understøtte børnenes dannelse, læring og alsidige udvikling allerede fra børnehaveal...
Íverksetarahúsið deildi uppslag hjá Neysting ... Sí meiraSí minni
Neysting er nú á facebook! Fylgið við felagnum og menningini her á síðuni. 🙂
-
Neysting is now on facebook. Follow to see what is going on and how we are developing.
Fýra íverksetarar greiða frá, hvat hevur verið teirra størsti feilur sum sjálvstøðugur vinnurekandi ... Sí meiraSí minni
Hvad er den største brøler, du har lavet som selvstændig?
Hør her, hvad fire iværksættere ser som deres største fejl på deres iværksætter-rejse:
- Camilla H Lastein, Founder og CEO, Lix Tec...


text:
Nýggj grein um CTD er nú vorðin almannakunngjørd í altjóða vísundaliga tíðarritinum JIMD Reports. Greinin hevur heitið:
"Carnitine levels in Skeletal Muscle, Blood, and Urine in Patients with Primary Carnitine Deficiency during Intermission of I-Carnitine Supplementation".
Fyrsti høvundur er Jan Rasmussen, lækni á Medisinsku Deild á Landssjúkrahúsinum. Kanningin kundi tó ikki verið framd uttan hollan stuðul frá starvsfeløgum á Medisinska Deplinum, Ríkissjúkrahúsinum, Fróðarskaparsetrinum og Bispebjerg Hospital.
Í greinini verður greitt frá hvussu karnitin virðini falla í vødda, blóði og landi hjá sjúklingum við ringa slagnum av CTD (N32S/N32S), tá teirra dagliga karnitin ískoyti verður steðgað. Kanningin vísti, at fría karnitinið í blóði fellur niður í helvt longu 5-9 tímar aftaná seinastu inntøku av karnitintablettum. Tískil er umráðandi hjá sjúklingunum at taka karnitin regluliga í minsta lagi tríggjar ferðir um dagin. Eisini varð staðfest, at innihaldið av karnitini í vøddunum er sera lítið hjá sjúklingunum, hóast teir taka stórar mongdir av karnitini dagliga. Hetta merkir, at eingin goymsla verður uppbygd hjá sjúklingunum at nýta, tá inntøkan av karnitini minkar.
Kanningin varð framd á Landssjúkrahúsinum, og vóru 5 sjúklingar innlagdir í 5 dagar. Onnur úrslit frá kanningunum fara at verða almannakunngjørd í komandi greinum.


text:
Landsstýrismaðurin í heilsumálum, Karsten Hansen, hevur gjørt av at seta Johnny í Grótinum í starv sum nýggjan sjúkrahússtjóra á Landssjúkrahúsinum.
Johnny í Grótinum er 39 ára gamal og hevur útbúgving sum cand. polit. frá 2003 frá Keypmannahavnar Universiteti umframt leiðsluútbúgving á diplom stigi.
Johnny hevur arbeiðs- og leiðsluroyndir á strategiskum støði innan fíggjarheimin, m.a. sum landastjóri í Danmark, hjá Bank Nordik og sum stjóri í Lív.
Johnny í Grótinum hevur umvegis sínar royndir somuleiðis vitan og kunnleika til fíggjarstýring í størri organisatión innan privata geiran serliga, men kennir almenna geiran frá síni tíð sum formaður í Búskaparráðnum 2005/2006 og sum fulltrúi á Hagstovuni.


text:
3/14/10
Serena Maneesh við nýggjari plátu
Avbera feiti norski rock bólkurin Serena Maneesh kemur í næstum út við nýggjari plátu, nevnd nakað so forkunnugt sum No. 2: Abyss In B Minor. Sjálvnevnda debutplátan hjá bólkinum kom út í 2006, og tað er í mínum oyrum ein ótrúliga góð rock pláta.
Eg hevði í trý ár tann framíhjárætt at vera vertur í rock sendingini Rokkstovuni í føroyskum útvarpi, og Serena-Maneesh var tann besta rock plátan sum eg rendi meg í hetta tíðarskeiðið. Hon brendi seg ordiliga fasta hjá mær. Ok, Modern Times hjá Bob Dylan og In Rainbows hjá Radiohead lógu eisini ovarlaga hetta tíðarskeiðið, men hvat "fyri-fullum-útblástri-og-við-larmandi-gittarum" rocki viðvíkur, var SM plátan tann besta. Tí havi eg høgar vónir til næstu útgávuna, og tað eg havi hoyrt higartil ljóðar sera lovandi. Útgávan kann nevniliga longu streamast øll sum hon er, hóast almenni útgávudagurin er 22 mars.
Húsin til nýggju plátuna No. 2: Abyss In B Minor
Serena Maneesh spældu á G! Festival í 2007, og hóast tey spældu eitt sindur ov tíðliga (og stutt!), so var tað ein minnilig konsert. Feitt at kunna hoyra dygdargóðan rock tónleik heima klettunum av og á. Tað er ikki ofta, men tað hendir viðhvørt. Minnist tað sum eina av teimum allarbestu G! konsertunum, ið hava verið.
Eg skrivaði eina grein fyri G! í sambandi við at Serena Maneesh skuldu spæla á festivalinum. Greinin stóð í Dimmalætting 14 mars 2007, so tað er faktiskt akkurát trý ár síðan í dag. Eg haldi at greinin greiðir nokkso væl frá hví bólkurin er so feitur, og tú kanst lesa hana her. Vil tó líka geva credit til Katrin Petersen, ið gav greinini eina rimmar ritstjórn. Tvs. hon rættaði eitt sindur her og har og býtti um uppá onkur brot, soleiðis at bygnaðurin í greinini hekk betri saman. So er tað fingið uppá pláss! :-) Greinin er her;
Tá einglarnir skríggja
Serena Maneesh í 2007
Serena Maneesh eru úr Noregi og verða av mongum mett sum eitt hitt mest spennandi skandinaviska rock-navnið í nýggjari tíð. Tey spæla ógvusligan og inniligan noise rock, ið er sum ein tvørskurður úr rock-søguni, settur saman til ein oyradoyvandi og stórbæran ljóðmúr. Serena Maneesh vitjar gøtusand í summar
»Á besta Spinal Tap hátt skrúvaði Nikolaisen gittarforstyrkjaran frá… og broytti bólkin hjá sær til eina stóra, skurrandi sentrifugu, ið fekk ein at gloyma bæði tíð og stað… Og tá bylgjurnar vóru hægst, vóru eingi orð eftir. So lá ein mestsum ússaligur og pilkaði á jørðini, til tess at finna seinastu pettini av tí, ið einafer var eins rationella sinni«.
So ógvusliga tekur Steffen B. Pedersen, ummælari á Geiger.dk, til um framførslu hjá Serena Maneesh, sum í summar spæla á G! Festival.
Blues, Gershwin og noise rockur
Tónleikurin hjá Serena Maneesh er sum ein tvørskurður gjøgnum alla rock-søguna, líka frá gomlum amerikanskum suðurstats blues tónleiki, yvir Gershwin, kamartónleik, 60'ara noise rock (The Velvet Underground), týskan 70'ara kraut rock (Neu! og Can), skotskan og amerikanskan noise rock úr 80'unum (The Jesus and Mary Chain, Primal Scream, Sonic Youth) og enskan 90'ara noise popp (My Bloody Valentine, Slowdive).
Serena Maneesh taka henda fjølbroytta íblástur og kóka hann niður til eina sterka, samanhangandi heild. Arvurin frá blues-tónleikinum liggur sum ein undirstreymur av skitnum, hjartaligum blues-riffum í stórum parti av tónleikinum. Í summum løgum mála limirnir ófatiligar og stórfingnar noise ljóðmyndir, har einglasongur og vakrir melodiir liggja goymdir í struktureraða rokanum. Smáir glottar av kosmos í einum undurfullum, bergtakandi kaos.
Løgini spenna eisini víða; frá tí ítøkiliga og nærum popputta, til tað meiri úrtøkiliga, atmosferiska og ljóðríka. Summi løg hava meir ella minni skap sum rock- og poppløg flest, meðan onnur eru meira eksperimenterandi, við denti á huglag og ljóðmynd, heldur enn siðbundna sangskriving. Gjøgnum allan tónleikin er ein intensur tvídráttur millum tað vakra, friðsæla, og tað ógvusliga, óróliga, larmandi.
The Velvet Underground
Tað er eingin ivi um, at 60'ara avantgarde noise rock bólkurin The Velvet Underground hevur verið og er ein tann týdningarmesti av mongu tónlistarligu íblástrunum hjá Serena Maneesh.
“Tað var, tá tónleikaralærari mín spældi “Heroin” hjá The Velvet Underground fyri okkum – einum flokki av óskyldugum, óvitandi smábørnum. Eitt øgiliga sjáldsamt ting at gera í eini lítlari bygd úti á landinum. Eg var fangaður í løtuni, fullkomiliga bundin, uttan íhald. Eg hevði ikki hóming av, hvørt eg var hugtikin ella óttafullur. Tað einasti, eg visti, var, at eg kendi á mær, at hetta var øgiliga myrkt, men ekstremt veruligt. Tað var eins og veruleiki festur á band”.
Sigur Emil Nikolaisen um táið fræið varð lagt til bólkin, ið í dag er kendur sum Serena Maneesh . Debutplátan hjá The Velvet Underground, The Velvet Underground and Nico (frá 1967 og kend sum "bananplátan"), seldi einans 20.000 eintøk, tá hon kom út av fyrstan tíð, men sum tónleikarin og framleiðarin Brian Eno heldur fyri, so stovnaði hvør einasti av teim 20.000, ið keypti eitt eintak, sín egna bólk. Henda stóra ávirkanin frá The Velvet Underground hevur síðani 60'ini spjatt ekkó um allan heimin, og hevur kveikt nýggjar tónar í nýggjum bólkum. Serena Maneesh er eitt hitt sterkasta úrslitið av bylgjuni, ið Velvet Underground skapti - í øllum førum her um leiðir.
Upptøkur báðumegin Atlantshav
Debutfløgan “Serena-Maneesh” varð útgivin í heimlandinum Noregi í 2005, við altjóða útgávu í 2006. Fløgan varð tikin upp og framleidd gjøgnum eitt hálvt ár, har bólkurin ferðaðist víða um og tók upp. Leiðin gekk m.a til Chicago í USA til kenda Electrical Audio Studio, ið upptøku-tøkningurin Steve Albini eigur (Nirvana, Pixies, PJ Harvey o.o). Harumframt tóku tey upp í upptøkuhølum í Oslo, New York og Stockholm. Framleiðarin Martin Bisi (Swans, Sonic Youth) var við til at miksa fløguna, og millum gestatónleikararnar eru m.a kendu amerikansku indie-tónleikararnir/sangararnir Sufjan Stevens og Daniel Smith (The Danielson Famile).
Emil Nikolaisen spælir gittar og syngur, og systrarnar Elvira og Hilma Nikolaisen luttaka eisini á fløguni. Hin langa, ljóshærda Hilma er harumframt fastur fúsur í live-bólkinum hjá Serena Maneesh, har hon spælir bass.
Núverandi manningin í live bólkinum er Emil Nikolaisen (gittar, sang), Hilma Nikolaisen (bass), Eivind Schou (violin), Einar Lukerstuen (trummur), Øystein Sandsdalen (gittar) og Tommy Akerholdt (trummur).
Fyribrigdið Emil Nikolaisen
Emil, ið er oddamaður í Serena Maneesh, hevur áður spælt í og verið við til at stovna vælkendar norskar bólkar sum Royal, Silver og The Loch Ness Mouse, og hevur eisini eina fortíð í tungmálmsbólkinum Extol, ið vitjar Fjarðafestivalin seinni í ár. Emil spældi gittar í Extol miðskeiðis í 90´unum, áðrenn Ole Børud tók yvir. Umframt at vera tónleikari, hevur Nikolaisen eisini royndir sum framleiðari og framleiddi m.a fløguna Vacuum (1999), ið var fyrsta útgávan hjá amerikanska/føroyska/norska bólkinum glorybox, ið hevur vitjað í Føroyum tríggjar ferðir, m.a. á G! Festival. (glorybox veitti í síni tíð týðandi íblástur til bólkar, ið virkaðu í Grót umhvørvinum á sinni, haðani G! Festivalurin eisini er sprottin. Emil og tónleikabólkurin Royal taldust millum fyrimyndirnar hjá glorybox, og kann tað tí tykjast náttúrligt, at núverandi bólkurin og stóra hjartabarn Emils, Serena Maneesh, kemur at vitja og spæla á G!).
Húsin til sjálvnevndu debut plátuna Serena-Maneesh.
“Touch my lips to speak again”
Sungið verður á enskum, og út frá teim brotabitunum, ið ein hoyrir, kann sigast, at tekstirnir snúgva seg um leitanina eftir ljósi, vón og djúpd, í eini verð fullari av myrkri, vónloysi og grunnum livihátti. M.a í byrjunarlagnum "Drain Cosmetics" verður sungið "touch my lips to speak again, broken six string ring again, crown my name with your everything, break my chain 'cause I'm giving in". Eitt róp um, at tað, ið brotið er, skal gerast heilt aftur. Ein avgerandi partur av úttrykkinum er eisini sjálvar røddirnar hjá Emil og songkvinnuni Linu, ið liggja væl goymdar í tónleikinum og eru við til at skapa sermerkta huglagið, við partvís at virka sum ljóðføri afturat songfunksjónini.
Áðurnevnda tvístøðan millum friðsælu og órógvan, millum ljós og myrkur, er afturvendandi í bæði teksti og tónleiki. Fleiri av løgunum eru eins og stríðsvallir, har harmoniskir melodiir og dissonantir múrar av larmi bresta saman, og er hetta nærum hin aldargamli bardagin millum gott og ilt, festur á band á eini rockplátu!
Bein kós inn í framtíðina
Tað er tó live, at bólkurin veruliga brýtur ígjøgnum og vinnur sær fjepparar. Bæði í Evropa og USA fær Serena Maneesh framúr góð skoðsmál við orðingum sum “rúnarbindandi” og “transenderandi tónleikauppliving” og annað mangt.
Tá ið tónleikur er óvanliga vakur, verður stundum tikið til, at “einglarnir syngja.” Í hesum førinum er tann myndlýsingin ikki heilt nøktandi. Rættast er heldur at siga, at soleiðis ljóðar, tá einglarnir skríggja! Tí kunnu rock- og larmglaðir føroyingar gleða seg til Serena Maneesh vitja Gøtusand, og borðreiða við teirra heilt egnu tulking av villa, orkumikla og hjartaliga noise rockinum. Noise rockur, har fortíðin gerst sprell-livandi nútíð, við beinari kós inn í framtíðina.
-----
Video til "I Just Want To See Your Face", fyrsta staklagið av av No. 2: Abyss In B Minor;
"Reprobate!", somuleiðis av teirri nýggju, her live í norskum sjónvarpi:
Minst til at tað er gott at hoyra einstøk løg, men at tað fæst nógv mest burturúr við at lurta eftir allari plátuni sum eini heild, sum eitt samanhangandi verk. Tí tað er tað hon er. Via leinkjuna longur uppi í blogginum ber til at lurta eftir allari plátuni.
Annars haldi eg at Serena Maneesh burdu komi aftur á G! og blást alt um koll. Ongantíð ov skjótt! :-)
2 comments:


text:
24.november verður føroyskt stuttfilmskvøld á Norðuratlantsbryggjuni í Keypmannahavn og tá verður m.a. musikkvideoin, sum Heiðrik á Heygum hevur gjørt til lagið Aldan reyð hjá Orka sýnd fyri fyrstu ferð. Henda musikkvideoin verður sýnd í Havn í Norðurlandahúsinum 15. Des kl 19.30.
Vit seta inn info frá bryggen.dk og myndir + tekst frá facebooksíðuni Orka - Aldan reyð video, har partar av skapanartilgongdini av musikkvideolagnum er dokumenterað. Áhugavert at síggja so nógv ung listafólk hjálpa einum starvsfelaga.
Torsdag den 24. november kl. 20 - med instruktørbesøg
Fem færøske filminstruktører viser deres nyeste værker, der spænder over fiktionsfilm og eksperimentalfilm til dybt originale musikvideoer.
Aftenens program
Aftenens fiktionsfilm, Skumring, er en 30 minutters skæbneberetning om en mand, der ikke magter at afslutte det kærlighedsforhold, han føler sig fanget i. Han stikker af til en afsides bygd, men udviklingen tager en uventet drejning i det eksistentialistiske drama, som et af Færøernes mest lovende talenter, Anton Petersen, har instrueret.
Desuden byder aftenen på fire nye værker med hver sin tilgang til kortfilmens koncentrerede format: Rannvá Káradóttir viser sin prisbelønnede dansefilm Bow
, Dennis Agerblad sin animerede poesi-musikvideo Vón
/Håb
, Heiðrik á Heygum
sin video Aldan reyð
til det færøske orkester Orka, og Katrin Ottarsdóttir
sin video til Budams Last song
.
Arrangementet
Filmene vises med engelske tekster. Det samlede arrangement forventes at vare to timer, og der er åbent i caféen i pausen samt en time før visningerne.
ORKA - "Aldan reyð" video
Í sambandi við at ORKA gevur sína nýggja fløgu út hevur Heiðrik á Heygum játtað at gera eitt
videolag til sangin “Aldan reyð”. ORKA er ein serføroyskur tónleikabólkur, ið arbeiðir við tí føroyska málinum, og hevur eisini umboðað Føroyar á altjóða palli. Tí er tað áhugavert at gera teimum eitt videolag, ið eisini lýsir nakað serføroyskt. Hugskotið er at arbeiða við føroyskum søgnum, serstakliga álvum. Ætlanin er, at vit í sjónbandalagnum síggja ein stein í tí føroysku náttúruni gerast livandi. Steinarnir vísa seg so at vera álvar. Heiðrik á Heygum hevur skriva og leikstjórna, og listamaðurin Sámal Blak stendur fyri pallseting. ORKA er ein av mest lovandi tónleikabólkunum í Føroyum, og hetta videolagið verður víst um allan heimin, og kann tískil umboða Føroyar bæði tónleikaliga og listarliga .Fyri at gera hetta videolagið møguligt, fara vit at tørva hjálp og vit vóna tit kunnu hjálpa okkum at finna ymist vit mangla. Vit byrja at filma 11 August og eina viku framm.
Heiðrik á Heygum filmar
Halldis Olsen hampar uppá álvarnar
Sámal Blak kreerar ein stein
Heiðrik setur sítt síðsta touch á álvarnar
Kaldir álvar
Myndirnar síggja ómetaliga vakrar og atmosferiskar út
Trina Gaard hjálpir eisini til í hesum eftir øllum at døma dramatiska videolagnum


text:
Orð: Sigurbjörn Einarsson
Lag (2007): Knút Olsen
Týtt: Petur Jacob Sigvardsen
Viðmerking: Týddur í 2006.
1. Drottin, Guds sonur, sum dustið mítt bar,
doyði at lívga mítt søkkandi far,
reis upp av grøv, og tá veitti hann mær
æviga ríkið á himni hjá sær.
2. Kristus, í náði tú komst her til mín,
kveikti tað ljós, sum meg vakti til tín,
orðið títt varð mær ein livandi lind,
ljómaði við mær tín heilaga mynd.
3. Júst sum eg eri, tú játtan gav mær,
eyga títt heilaga tekkir og sær
hjarta mítt mist burtur mið sítt og mál,
vilja mín blindan og dálkaða sál.
4. Tó vilt tú eiga meg, fátæka barn,
– heimleyst og javnmett við skugga og skarn,
sekt mína gloymir, um særdi eg teg,
fríkenn og grøð tú og umskapa meg.
5. Trúgvin mín sær teg, og sólin mær skín,
sál mín tær fagnar og brosar til tín,
vaknar sum blóman, tá veturin fer,
– heiður tær veri, sum lívið oss ber!
6. Frelsari heimsins, mítt hjarta er títt,
hugsan mín, vilji og alt, sum er mítt,
lovi og kunngeri kærleika tín,
kongur vár, bróðir og lívgevi mín.


text:
Jan Müller
18.12.2017 - 11:32
I eini kanning, sum altjóða oljuanalysufyritøkan Wood Mackenzie hevur gjørt um leiting á djúpum vatni, verður staðfest, at síðani oljuprísurin av álvara kavaði í 2014, er talið av boringum á djúpum vatni kring heimi, minkað niður í eina helvt. Nú oljuprísurin er hækkaður aftur og kostnaðarstøðið er lækkað munandi, eru oljufeløg farin at velja sær tey mest lovandi økini á djúpum vatni, sokallað “sweet spots”. Fyri at tað skal løna seg at bora á djúpum vatni, so er fyri tað fyrsta neyðugt at gera stór fund og finna leitimið, har goymslueginleikarnir eru framúr góðir.
Kanningin vísir, at nýggj tøkni og lækkandi prísstøði hevur skundað undir fleiri útbyggingar á djúpum vatni, sum annars vórðu lagdar á hillina, tá oljuprísurin lækkaði. Hesar útbyggingar fevna um 30 mia. tunnur av olju og gassi tilsamans, og hesar nýtast einans ein oljuprís uppá 42 dollarar fyri tunnuna fyri at gerast lønandi. Og keldur við uppaftur betri goymslueginleikum nýtast uppaftur lægri prís fyri at løna seg. Mett verður at umleið 100 mia. tunnur av olju og gassi eru at finna á djúpum vatni fram til 2035.
Tað vísir seg eisini, at leitimið á djúpum vatni eru kappingarfør við slík á landi, tí goymslueginleikarnir eru so góðir. Mett verður at góðir goymslueginleikar á djúpum vatni kunnu vera ein stórur fyrimunur fyri lønsemi, tí tað tá ikki er neyðugt við stórum tali av framleiðslubrunnum. Tað er oftani stóra talið á framleiðslubrunnum, sum gera útbyggingar ov kostnaðarmiklar. Sostatt royna oljufeløg bæði tá talan er um leiting og útbygging at finna tey bestu økini á djúpum vatni ella “the best rocks and sweet spots”, sum tikið verður til á oljumáli.
Føroyaøkið og vónir til olju á djúpum vatni
Hvussu framtíðin sær út um okkara leiðir, tvs. á Atlantsmótinum, verður ikki nevnt í kanningini. Hildið verður seg til stóru kendu djúpvatns oljubasengini í Brasil, Mexikanska flógvanum, Guyana og Afrika.
Tað er tó ein sannroynd, at oljufeløg eisini varpa ljós á øki á djúpum vatni um okkara leiðir, her ikki minst beint eystan fyri føroyska markið, har útbyggingarætlanir m.a. eru á tekniborðinum fyri eitt nú oljukeldurnar Cambo og Rosebank. Og helst eru hesar oljuleiðirnar vornar áhugaverdar júst út frá sama kanningarúrsliti, sum Wood Mackenzie analysufyritøkan er komin til, nevniliga, at oljuprísurin er hækkaður aftur, at kostnaðarstøðið eitt nú fyri at bora brunnar á djúpum vatni er lækkað munandi, at tøknin er nógv ment, og har goymslueginleikarnir eru góðir. Hetta kemur sum heild leiting og útbygging til góðar í okkara nærumhvørvi á Atlantsmótinum.
Men í hvønn mun henda jaliga gongdin fer at hava ávirkan á áhugan fyri 4. leitiútbjóðing á føroyska landgrunnium er sjálvandi ilt at siga, nú Føroyar eru eitt lutvíst lítið kannað øki og haraftrat við ongum infrastrukturi sum er. Gloyma vit tó politisku mørkini, so liggja stóru fundini í grannalagnum ikki so langt frá føroyska landgrunninum, har stórt øki er boðið út til leiting báðumegin markið.
Vónandi kann áhugaverda nýbrotstilfarið, sum okkara serfrøðingar á Jarðfeingi hava fingið til vega og ment um okkara undirgrund, koma út til so mong oljufeløg sum gjørligt, so tey kunnu gerast varug við møguleikarnar fyri at finna olju og gass her.
Hósdagin komu umboð fyri Jarðfeingi heimaftur av stórari altjóða oljumessu í London, har Føroyar høvdu ein bás og serfrøðingar á staðnum kundu greiða frá leitimøguleikunum í Føroyum. Í gjár vóru júst tveir mánaðir, til 4. Útbjóðingin letur aftur. Tá fáa vit so at vita, hvussu áhugin er fyri nýggjari oljuleiting á føroyska landgrunninum. Livst so spyrst.
Keldur: Wood Mackenzie, Offshore.no og Energy Voice


text:
Allen Ginsberg skrivaði “Howl” (Hon eitur “ýl” á føroyskum, og finst í týðing Gunnar Hoydals í fyrsta Vencli), William S. Burroughs skrivaði Naked Lunch, Georges Battaille skrivaði Histoire de l’oeil, Marquis De Sade skrivaði mangt slíkt, Chuck Palahniuk skrivaði “Guts”, Jóanes Nielsen hevur skrivað um tað og Carl Jóhan Jensen hevur eisini. Sjálvandi tosi eg um, at hesi hava skrivað groteskar og ágangandi bókmentir, sum onkursvegna hava fingið samtíðarpissið upp at kóka hjá fólki.
Herfyri kom út bók, sum fekk ein annars so dyggan viðmælara á Dimmu at frámæla fólki at lesa hesa bók, tí at hon onki bókmentaligt virði hevði, og so var hon so vemmilig og niðurgerandi, at bókin ikki átti at komið út til føroysk eygu.
Talan er um yrkingasavnið Heimvitisferðin eftir Tórodd Poulsen.
Sum heitið sipar til, so er henda bók samansett av heimvitið og eini ferð inn í hetta sokallaða heimvit. Fyri tað óvanda eygað, kunnu yrkingarnar tykjast ágangandi og beinleiðis niðrandi, men lesur tú bókina væl, so sært tú, at í henni er nógv, sum ikki sæst við hálvum eyga.
Gjøgnumgangandi yvirevni er heimvitið og hetta, at vit eru alt ov fitt og hampilig í Føroyum. Vit hava brúk fyri at “fløkjast av skuggunum / av deyðum og livandi”.
Í bókini fylgja vit teimum sjólátnu og hetta at virða tey deyðu, sum onkursvegna hava latið lív á havinum. Tóroddur lýsir tær ymisku støðurnar, sum hesi sjólátnu rekast í.
TEIR DREGGJA
teir dreggja
eftir teimum
sjólátnu
men tað er ikki lætt
tí teir sjólátnu
eru góði svimjarar
og tí er prísurin
eisini góður
menn óttast
eisini ovfisking
og tí er uppskot
lagt á tingi
at lata fleiri ganga burtur
so okkurt verður
at liva og doyggja av
eisini hjá komandi ættarliðum
Henda yrking kann tykjast háðandi og ágangandi, men fer tú niður í setningarnar og inn í myndirnar, so liggur nemliga ein samfelagsdómur í yrkingingi. Býta vit “teir dreggja / eftir teimum / sjólátnu” út við “teir trola / eftir makreli” so missir yrkingin sítt virði, men verður tosað um sjálátin, so fara vit at hugsa um hvørji virði, vit hava mist, og hvat tað veruliga er, sum vit tosa um og virða. Hetta er sjálvandi at gera tilverunnar mikla miss einklan, men tað er ofta tá, vit skilja tilveruna betur.
Ein annar tráður eru einglar, sum eisini verða ítøkiliggjørdir í seinasta ørindi í yrkingini “FUNDUR”:
tað er so nógv sum er horvið
einki var so gott sum ein góð einglabringa
sigur hann
og sleikir sær um munnin
men einglastovnurin varð avoyddur
av andaleysari ovurveiði
og so takkar hann fyri prátið
og fer víðari
við síni komandi líkkistu
Einglarnir, hesir óítøkiligu menniskjafuglar, verða spunnir inn í yrkingarnar her og har. Eins og tey sjóltátnu, hava einglarnir nógv at siga og renna hesi saman í endanum á yrkingini “MISSIONERURIN”:
eg royndi at prædika ímóti
men bleiv spottaður og háðaður
og hóttur eftir lívinum
tí krógvi eg meg her
so eg ikki verði druknaður
men eg óttist tað kortini ikki
eg dugi væl at svimja
og himmalin
røkkur
niður á havsins botn
Her verður tað himmalska og havsins botnur samantvinnaður til eitt, tey eru ikki til at loysa frá hvør øðrum.
Mótsetningar, stórir mótsetningar eru drívmegin í savninum. Lortur og tað reina, skuggi og kjøt, einglar og menniskju, deyðin og tey, sum onkursvegna gera seg inn á tey deyðu. Hesir mótsetningar eru týðiligir, ja, ógvuliga týðiligir gjøgnum alt savnið.
Hesar áloypandi og ágangandi yrkingarnar eru eisini at finna í øðrum søvnum, sum Tóroddur hevur latið úr hondum, og í teimum søvnunum hava tær dálkað innihaldið annars, men tá ið tær standa saman í einum og sama savni, tá koma tær til sín rætt. Hinvegin so skemmir ein so vøkur yrking sum henda tað ljóta innihaldið:
FUGLARNIR
fuglarnir
eru
orðblindir
bókstavir
á himni
tá teir
ikki finna
sín flokk
Eg skilji tey, sum ikki tola slíkan skaldskap, sum er langt frá tí vakra, tí lekkra, tí góða og tí sanna, men sjálvur dámar mær sera væl henda skaldskap, sum pilkar við okkara innara vakurleika og skavar fernisið av okkum. Innanundir øllum eru vit øll viðbrekin og smásár.
OMR


text:
Í september í ár var Magnus Heinason á einum rannsóknartúri á djúpum vatni. Á túrinum vórðu heili 96 ymisk sløg skrásett, harav 75 teirra vóru fiskur. Eitt fiskaslag var ikki skrásett áður undir Føroyum. Hetta var eitt slag av langasporli, (Bathygadus sp.) (sí mynd), men slagið er ikki endaliga staðfest enn.
Hetta er triðja árið á rað, at tílík kanning verður gjørd. Endamálið er serliga at kanna brosmu, blálongu, gulllaks, stinglaks, langasporl, trantkongafisk og svartkalva. Fyri hesi fiskasløg er skrásett longd, vekt, kyn og búningarstig, og haraftrat eru nytrur og magar tikin til nærri greiningar.
Um nøgdin í kg pr. støð verður samanborin við hini árini, so er nøgdin av kubbuta langasporli og trantkongafiski nærum óbroytt, nøgdin av blálongu og gulllaksi nakað størri, og nøgdin av brosmu, stinglaksi og svartkalva nakað minni.
Frágreiðingin frá túrinum sæst við at trýsta her.
Eins og tvey tey seinastu árini varð gýtandi gulllaksur fingin á umleið 600 metra dýpi vestan fyri Mykines.


text:
Gróðurin á føroyska landgrunninum er byrjaður, men hann kann vera torførur at síggja, av tí at plantuæti er sera smáar verur. Men í góðveðrinum í gjár sást gróður fram við landi sum hvítt skúm. Hesin gróðurin er av slagnum Phaeocystis, sum er ein flagellatur. Phaeocystis er serlig við tað at hon livir í felag, tvs. at fleiri halda saman. Tá nógv er til av hesum slagnum, sæst hetta sum ein hvít skúmrond fram við landi. Hetta plantuætið er vanligt við Føroyar hesa ársins tíð.
Stutt filmsupptøka av “skúmi” fram við Stykkinum sæst her.


text:
Tey ið dáma at blanda feriu og rørslu saman, hava nú fingið eitt nýtt ferðamál. Í Kanada hava tey júst opnað heimins longstu gonguleið, ið strekkir seg heilt frá kanadisku eysturstrondini til vesturstrondina. Leiðin er bert 24.000 kilometrar long. Leiðin kallast "The Great Trail".
Á leiðini ber til at uppliva ta stórslignu og umfatandi kanadisku náttúruna - og eisini ta kanadiska býarlívi. Leiðin gongur nemliga eisini gjøgnum býirnir Vancouver, Toronto og Montreal.
Um øll leiðin skal gangast út í eitt, fer tað at taka tí vanliga gongufólkinum eini tvey ár at koma á mál. Tó er tað ikki soleiðis, at leiðin neyðturviliga skal gangast. Tað er eisini møguligt at taka hana í ymsum teinum og velja ávísar partar av leiðini. Leiðin er fjølbroytt, og kann ikki bert gangast. Á summum økjum skal man koyra við kavaskutara, aðrastaðni á hestbaki og eisini verður møguleiki fyri at súkkla.
Lis Nielsen, nevndarlimur í World Trail Networks, greiðir danska blaðnum, Politiken, frá, at gonguferðir hava aldrin verið so væl umtóktar sum nú. Tær vera nærum brúktar sum skiftissiðir, og eru tað ofta pensionistar ella nýútbúgvin fólk ið velja at ganga hesar túrarnar. Slíkar ferðir eru ikki bara góðar fyri kropsliga heilsu, men eisini mentala. Tær geva rúm og tíð til at hugleiða og hugsavna seg, greiðir Lis Nielsen frá.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
FINA Pools for All er ein nýggj og sera áhugaverd verkætlan hjá FINA, at vísa 5 boð uppá burðardyggar svimjihallir sum á hvørjum sínum stigi kunnu hýsa FINA góðkendum stevnum, samstundis sum tær eru gjøgnumhugsaðar til eisini dagliga nýtslu. Fimta stigið er svimjihallir sum eru klárar til at hýsa HM og líknandi, meðan lægri stig eru fyrireikað til við fyribils útbygging at kunna víðkast til hetta.
Verkætlanin er so mikið nýggj, at vit kundu ikki fáa ella keypa tað annars sera áhugaverdu og rúgvismiklu bók, sum FINA hevði fingið framleitt til framvísing á World Aquatic Convention 2016. Men tað sá sera gott út, har tey fimm uppskotini til svimjihallir vóru nágreinaðar út í æsir, við støði í hvussu nógvar brúkarar sum høllin skuldi røkja. Minsta høllin minnti nakað um tær sum vit í dag hava í Havn og Klaksvík, meðan Vágshøll var umleið á triðja stigi … klár til at hýsa FINA góðkendum stevnum á langgeil, um enn ikki EM og HM.


text:
Grækarismessuhald verður á økinum sunnanfyri Býráðshúsið 12. mars kl. 17.30. Frits Johannesen
fer at flyta fram røðu, Nes Sóknar Musikkfelag spælir og skótarnir ganga skrúðgongu.
Skrúðgongan fer frá Posthúsinum kl. 17.15.
09.03.2007
Grækarismessuhald
Grækarismessuhald verður á økinum sunnanfyri Býráðshúsið 12. mars kl. 17.30. Frits Johannesen
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Longu nú ber til at uppliva nýggja bygningin hjá Landssjúkrahúsinum, sum skal standa klárur til nýtslu í 2019.
Mentanarnáttina 3. juni fáa vitjandi høvi at royna serligar brillur í forhøllini har framvísing av bygninginum er.
Við brillunum fær ein kensluna av, at vera inni í bygninginum, og kann hyggja í allar ættir hvussu kemur at síggja út.
Møguleikin at síggja bygningin í 3D er partur av tiltakinum á Mentanarnáttini, har Landssjúkrahúsið opnar dyrnar til støð borgarar vanliga ikki hava atgongd til.
Tveir túrar verða, sum byrja við reyðu bygningarnar á Eirargarði, - annar kl. 18.30 og hin kl. 19.00. Skráin sæst aðrastaðnis her á síðuni.


text:
Á ráðstevnuni ”Barnarættindi og umsorganartrot - møguleikar og avbjóðingar”, sum ”Nordisk Forening mot barnmishandling og omsorgssvikt” skipar fyri í Norðurlandahúsinum, fer Tóra Petersen, ph.d. og løggildur sálarfrøðingur, sum starvast á Landssjúkrahúsinumb at hava eina framløgu.
Tóra Petersen fer at leggja fram úrslitini frá kanning síni, sum er higartil einasta føroyska epidemiologiska kanning av traumatisering hjá børnum og ungum og psykologisk og sosial viðurskifti, sum ávirka posttraumatisk eyðkennir. Kanningin er gjørd ímillum føroyskar 8. floksnæmingar.
Ráðstevnan verður 5. oktober 2015 og hevur fokus á barnarættindi og sálarløst hjá børnum.


text:
26 Av hesi grund gav Guð teir upp at ringum lystum: tí at sjálvt teirra kvinnur broyttu tað náttúrliga brúkið yvirí hatta sum er ímóti náttúru:
27 Og somuleiðis eisini menninir, farandi frá tí náttúrliga brúkinum av kvinnuni, brendu í síni girnd hvør móti øðrum; menn við monnum virkandi hatta sum er ósømiligt, og móttakandi í sær sjálvum tað viðurlag villu sínar sum var hóskiligt.
28 Og enntá sum teim líkaði ei at afturhalda Guð í kunnleika sínum, gav Guð teir yvir til eitt afturkastiligt sinni, at gera hasar lutir sum eru ikki sømiligir;
( Rómverjarnir 1:26—28 FKJ )
Ja, 666b, tí vit liva í allar síðstu døgum, áðrenn Jesus kemur aftur; har tað skuldi vera sum á døgum Nóa, og á døgum Sódomu og Gomorruh, har í báðum førum homoseksualitetur floreraði.
Men eins og dagar Nóa vóru, soleiðis skal eisini koma Menniskjusonarins vera.
( Matth. 24:37 FKJ )
26 Og eins og tað var á døgum Nóa, soleiðis skal tað vera eisini á døgum Menniskjusonarins.
27 Tey ótu, tey drukku, teir giftust við konum, tær vórðu givnar í giftu, inntil tann dag ið Nói fór inn í ørkina, og flóðin kom, og oyddi tey øll.
28 Somuleiðis eisini sum tað var á døgum Lots; tey ótu, tey drukku, tey keyptu, tey seldu, tey settu niður, tey bygdu;
29 Men tann sama dagin sum Lot fór út úr Sodomu, regnaði eldur og svávul frá himni, og oyddi tey øll.
30 Enntá soleiðis skal tað vera á tí degi tá ið Menniskjusonurin verður opinberaður.
( Lukas 17:26—30 FKJ )


text:
Vencil, saman við ritsjórunum báðum, Arnbjørni og Oddfríði, ynskja øllum venclatrúgvum lesarum eini gleðilig jól. Sum Jóhannes evangeliið sigur okkum, so var orðið í upphavinum, og vit á Vencli fegnast um, at vit í ár hava kunnað borið føroyingum 124 síður av skaldskapi úr heimsmálum og frá føroyskum jørðildi. Úr heimsorðum eru komnar fleiri góðar yrkingar og søgur. Ritstjórarnir eru stoltir av okkara skøldum og týðarum, sum eiga stóran heiður og mikla æru fyri sítt megnararbeiði, tey gera fyri Vencil.
Ongin Vencil við ongum lesarum. Vit takka øllum okkara lesarum fyri, at tit hava lisið okkara kæra skaldskaparrit. Tað hevur alstóran týdning fyri Vencil og fyri teir høvundar og týðarar, sum hava lagt orku í síni skaldsligu avrik.
Vencil hevði neyvan verið so vakur, var tað ikki fyri tann holla stuðul og tað fakliga, dygga arbeiðið, sum grafiski verkstaðurin, Steinprent, ger hvørja ferð, Vencil skal hava permu. Heldur ikki mugu vit gloyma øll tey myndlistafólkini, sum gera permur til Venclarnar, tí at hvør perma er sítt egna listaverk. Permurnar hava Jan Anderson og Fríða MAtras Brekku prentað við hond á Steinprenti.
Góðu lesarar. Góða haldarar.
Glaðilig jól


text:
Orð og lag: Nicolina Jacobsen
Ei meira eg kenni longsul
mót ókendum mál og mið.
Ei meir kennist stovan sum fongsul,
tí nú kennir hjarta mítt frið.
Og alt tað, ið tyngdi hjartað.
tað hvarv tá ið eg hitti teg.
Tá vaknaði vónin hin bjarta,
og nú veit eg, tú elskar meg.
Ei meira eg siti og kúri
– hví skuldi eg eisini tað?
Ei meira eg gangi og stúri,
nú eri eg oftast glað.
Millumspæl
Og alt tað, ið tyngdi hjartað,
tað hvarv tá ið eg hitti teg.
Tá vaknaði vónin hin bjarta,
Og nú veit eg, tú elskar meg.
Ei meira eg siti og kúri,
– hví skuldi eg eisini tað?
Ei meira eg gangi og stúri,
:,: nú eri eg oftast glað :,:


text:
Persónligt frælsi
Vit vilja, at øll menniskju, uttan mun til aldur, kyn, uppruna, trúgv, sosiala støðu og kynsligan samleika, skulu hava somu rættindi at liva og virka í Føroyum.
Vinnuligt frælsi
Vínnulívið skapar búskaparliga grundarlagið undir samfelagnum og skal sum høvuðsregla rekast í privatum høpi. Tað almenna skal avmarka sín leiklut mest møguligt, og høvuðsuppgávan er at
tryggja, at vinnan er burðardygg.
Tjóðskaparligt frælsi
Framsókn vil, at Føroyar gerast fullveldi. Bert ein fræls tjóð kann gerast fullgildugur limur í altjóða samfelagnum, við øllum teimum fyrimunum og skyldum hetta inniber.
28. Des 2017
Hann, ið alist við øsku inni, lítið í leikum dugir! Í Brestiskvæðinum ivast brøðurnir Brestir og Beinir í evnunum hjá dreingjunum Sigmundi og Tóri at fara út í Lítlu Dímun, ganga í brattlendinum og upp á oynna. Dreingirnir fáa at...
23. Des 2017
Kelda: in.fo – Tað er stórur munur á at gera politiskar rossahandlar og at hava hegni til at gera eina politiska semju. Poul Michelsen, landsstýrismaður í vinnumálum, var hvassorðaður ímóti Sambandsflokkinum...
13. Des 2017
Mynd: kvf.foEftir at hava viðgjørt uppskotið í úti við 10 tímar, varð fiskivinnunýskipanin samtykt við 3. viðgerð. Við 18 atkvøðum fyri og 15 ímóti, var helst størsta tingmál í mannaminni, liðugt avgreitt frá Føroya løgtingi. Ikki færri enn 13 broytingaruppskot vóru til málið. ...
03. Des 2017
Góðu hoyvíkingar! Fyrra helvtin av røðuni fer líkasum at snúgva seg um Hoyvíkina sum øki, seinna, um jólaboðskapin í verki. Tað er mær ein fragd at standa her og samla okkum um jólatræið. Gamlar...
29. Nov 2017
Munnligur fyrispurningur til Rigmor Dam um snikkaraútbúgvingina 1) Hví er skúlaskeiðið til snikkaraútbúgvingina steðgað í Føroyum? 2) Hvør er kostnaðurin av at hava skúlaskeiðið til snikkaraútbúgvingina í Føroyum? 3) Eru møguleikar fyri samlestri við aðrar útbúgvingar innan timburøkið?...
18. Nov 2017
Aðalorðaskiftið um innlendismenning av ferðavinnuni í Føroyum var júst í løgtinginum og vit hava hoyrt væl fyrireikaðar og engasjeraðar framsøgurøður, sum eru komnar inn á mangar ymiskar hjáknýttar tættir í ferðavinnuni. Men fyrst og fremst viðgera vit evnið sum eitt vinnumál. Hetta er ein...
03. Nov 2017
Vit eru ikki sørt errin av at kunna leggja fram nýggju pensjónskipanina í dag. Hetta hevur verið drúgt og rúgvismikið arbeiði, sum hevur vart í skjótt fleiri áratíggju. Loksins at koma á mál við einum samlaðum uppskotið kennist ómetaliga væl. ...
29. Okt 2017
Heimasíðan hjá Framsøkin Ung skrivar soleiðis í dag: Um vikuskiftið var árligi aðalfundurin hjá Ungdommens Nordiske Råd (UNR), sum er samsvarandi felagsskapur við Norðurlandaráðið, bert fyri Ungdóms politikarar. Ein partur av aðalfundinum er at velja forseta. Í ár, sum nakað heilt serligt,...


text:
- Politiska skipanin arbeiðir ikki frá átta til fýra. Tað eru ofta skiftandi arbeiðstíðir, men tað ger tað eisini stuttligari.
Hetta eru útgangsorðini hjá Bjarna Askham Bjarnason, aðalstjóra, í einum nýggjum sjarmufilmi, sum Løgmansskrivstovuan hevur gjørt fyri at vísa, hvussu arbeiðið fyrigongur í landsfyrisitingini.
- Endamálið við filminum er at lýsa landsfyrisitingina sum arbeiðspláss og at geva eina fatan av fjølbroytta virkseminum, sum er í einari landsfyrisiting.
Vit sleppa at kaga innar í eitt umhvørvi, sum vit annars síggja uttanífrá. Vit síggja nøkur fólk úr kjøti og blóði, sum dagliga starvast í fólksins tænastu. Vit síggja landsstýrisfólk, aðalstjórar, fulltrúar lesandi, embætisfólk og øll tey, sum starvast í landsumsitingini, ið bæði kann lýsast sum samfelagsins yvirbygnaður og grundarlagið undir fólkaræðinum.
- Ein partur av at arbeiða her er ein loyalitetsskylda, at virka óheft av politiskum og persónligum áhugamálum, og tað er líkasum ein treyt fyri demokratínum, sigur Bjarni Askham Bjarnason framman fyri myndini av øllum fráfarnu løgmonnunum.
Filmurin vil forklára okkum um valdsbýti, ábyrgd og skyldur hjá fyrisitingini.
Í uttanríkisráðnum situr Elisabeth F. Rasmussen, fulltrúi í uttanríkis- og vinnumálum, sum hevur fingið sítt dreymastarv.
- Tá eg las, var tað kanska serliga tann altjóða parturin av løgfrøðini, mær dámdi best – og kanska serliga viðurskiftini við ES og ES-lóggávan. Nú er ætlanin at arbeiða fram ímóti, at man fær ein meiri yvirskipaðan samstarvskarm við ES, sigur hon millum annað.
Eina aðrastaðni í býnum, í Fiskimálaráðnum, er Unn J. Kragesteen, starvslesandi. Hon brennir fyri umhvørvinum:
- Umhvørvið hevur havt størst ávirkan á tey valini, eg havi valt í lívinum, og eg helt eisini, at tað var øgiliga spennandi at fara á Fiskimálaráðið við tí í huga at arbeiða við umhvørvi, fiskivinnu og tilfeinginum, vit hava í Føroyum, sigur Unn J. Kragesteen.
Filmurin er bara einar seks minuttir til longdar, og tí er hetta bara ein lítil kagi innum, eftir bonaðu gongunum og inn á skrivstovurnar, har landið verður stýrt.
Rógvi Rasmussen hevur staðið fyri arbeiðnum og hevur gjørt upptøkurnar. Filmurin er at síggja her


text:
Skattainntøkan 1. kvartal 2014 er 27,9 mió ella 9,3 mió um mánaðin. Samanborið við sama tíðarskeið í fjør er hetta 0,9 mió meira ella ein øking upp á 3,4%.
Nógv virksemi er eisini í kommununi - á vinnuliga økinum verður m.a. ein stór útfylling gjørd á havnaøkinum í sambandi við at Bakkafrost skal byggja nýtt framleiðsluvirki.
Á mentanarliga økinum er mesta virksemi í løtuni í sambandi við bygging av nýmótans fimleikarhøll, sum verður liðug í summar.
Á sosiala økinum hevur kommunan latið byggibúgvin øki til m.a. stovn fyri fjølbrekaðum og vardar íbúðir.
3.740 fólk búgva í teimum 15 bygdunum í kommununi.
03.04.2014
Skatturin 1. kvartal royndist væl
Skattainntøkan 1. kvartal 2014 er 27,9 mió ella 9,3 mió um mánaðin. Samanborið við sama tíðarskeið í fjør er hetta 0,9 mió meira ella ein øking upp á 3,4%.


text:
25. apríl 2014
Flaggdagur er 25. apríl til minnis um, at føroyska flaggið, Merkið, tann 25. apríl 1940 varð viðurkent sum tjóðarmerki føroyinga. Dagurin 25. apríl kallast eisini markusarmessa.
Flaggdagur verður hildin 25. apríl at minnast at bretska stjórnin seint á kvøldi tann 25. apríl í 1940 í BBC útvarpi gav boð um, at føroysk skip skuldu sigla undir føroyska flagginum "Merkinum".
Longu í 1919 varð Merkið fyrstu ferð borið fram av føroysku studentunum Jens Olivur Lisberg
(tekstur frá Wikipedia) Les meira


text:
Vælkomin handan føroyska ælabogan
The People Have Spoken: Faroese People Want Equal Rights for Gays
This fall the Faroese Parliament faces a historic question: Should same-sex marriage be permitted and treated as equal under the law? Internationally, it is clear that the tide of public opinion is turning in favor of marriage equality. But, in order to understand if a change in policy is appropriateRead more
Ólavsøkan byrjar aftur í ár við Faroe Pride
Stóra Faroe Pride verður hildið 27. juli 2013 við almennari skrúðgongu og konsert í høvuðsstaðnum “lítla Ólavsøkuaftan”. Teitur, Grandma ´s Basement, Jens Marni, Sakaris, Marius Ziska og fleiri onnur fara at lutaka á tiltakinum í ár. Vegna sera stóra undirtøku í fjør, er tiltakið flutt av Tórsgøtu og oman áRead more
12 tær mest týðandi LGBT tíðindasøgurnar í Føroyum í 2012
5.000 luttakarar á Faroe Pride 2012 27. juli 2012 gjørdist ein stórur, ógloymandi og søguligur dagur fyri Føroyar og føroyingar. Meira enn 5.000 fólk tóku lut á triðju Faroe Pride skrúðgonguni í Havn. Aftaná var stór ókeypis konsert, har Eivør, Nalja, Reykjavík Queer Choir, 200, Mike og Dreymaferðin við Búa &Read more
12 altjóða LGBT søgur í 2012 / Top 12 Global LGBT Stories of 2012
Danska stjórnin setur samkynd hjúnabond í gildi í Danmark/ Danish parliament approves equal marriage laws The Evangelical Lutheran Church in Denmark, to which 80 percent of the Danish population belongs, is now able to perform same-sex marriage ceremonies under the new laws. Gay couples will be able to marry in churchesRead more
2012 í tølum
136.634 likes fyri okkara mest lisnu søgu á Facebook 41.936 likes fyri okkara næst mest lisnu søgu á Facebook 24,646 sýndar síður á LGBT.fo 11.237 viðmerkingar á okkara mest lisnu søgu á Facebook 8.251 fólk hava deilt okkara mest lisnu søgu á Facebook 7.434 vitjandi á LGBT.fo 5.563 vinir áRead more
LGBT Føroyar tilnevnt sum ársins felagsskapur
LGBT Føroyar, rørslan fyri samkynd, tvíkynd og transkynd, er tilnevnt sum ársins felagsskapur í danska kongaríkinum. Talan er um eina sokallaða Axgil virðisløn, sum rørslan hevur fingið møguleika at vinna. Tað er danska vinnuhúsið Copenhagen Gay & Lesbian Chamber of Commerce, sum á hvørjum árið tilnevnir ymisk feløg, persónar ogRead more
Søgan um Mallus, ið eisini var transvestitt
Linga og Mallus vóru systkin, fødd ávíkavist í 1890 og 1899 á Skálatoftum, sum tá var minsta bygd í Føroyum. Linga var søgd at vera gandakelling og Mallus var skemtari og transvestitt. Á Skálatoftum vuksu tey upp um 19. aldarskiftið. Familjan – foreldur og nevndu tvey børn – flutti tilRead more
Listaverk til sølu
Um tú ikki megnaði at koma við til uppboðssøluna í Østrøm, har listaverkini frá framsýningini "Hvat er natúrligt?" vóru seld fyri hægst bjóðandi, so hava vit framvegis nøkur verk eftir. Hesi verða nú sett til sølu fyri ein fastan prís. Hevur tú áhuga í at ogna tær eitt av hesumRead more
Stór listauppboðssøla í Østrøm
Hóskvøldið 30. august 2012 kl. 19.00 letur framsýningin hjá LGBT Føroyar aftur. Samstundis verður skipað fyri stórari listauppboðssølu við listaverkum hjá m.a. Beintu av Reyni, Heiðriki á Heygum og Hansinu Iversen, har allar inntøkurnar fara óskerdar til arbeiðið hjá LGBT Føroyar. Í umleið ein mánaða hevur slóðbrótandi vísinda- og listarligRead more
Nordic Perspectives – Attitudes About and Impacts of Gay Marriage in Nordic Societies
Amerikanski doktarin í mannfrøði, Dr. Mariah Schug, sigur frá síni gransking av virðisgrundarlagnum hjá føroyingum. Fyrilesturin er á enskum og ber heitið: “Nordic Perspectives - Attitudes About and Impacts of Gay Marriage in Nordic Societies”. Upptikið í Østrøm, 31. juli 2012. Sí fyrilesturin her.Read more


text:
"Tú kanst ikki koyra bil, tá tú hevur drukkið, tín ged!"
08-07-2013
Ungfólk eru yvirumboðað í ferðsluvanlukkum. Tey eru lutfalsliga fá í ferðsluni, men standa fyri einum stórum parti av vanlukkunum – bæði sum offur, men eisini sum partur av vanlukkum, har tað gongur út yvir onnur. Við trimum øðrvísi viralum stuttfilmum undir samlaða heitinum ’Ránið’, vil Ráðið fyri Ferðslutrygd saman við Tryggingarfelagnum Føroyar økja tilvitskuna hjá ungfólki at bera seg rætt at í ferðsluni.
Ránsmenn í gekkaskortum
Ráðið fyri Ferðslutrygd hevur í samstarvi við Tryggingarfelagið Føroyar latið gjørt tríggjar stuttfilmar. Talan er um stuttfilmar, sum bara vera at síggja í biografi og á internetinum, tí tað eru miðlarnir, sum ung í Føroyum brúka mest.
Fyrsti stuttfilmurin snýr seg um, at tú ikki kanst koyra bil, um tú hevur drukkið. Filmarnir snúgva seg um fýra ránsmenn í gekkaskortum, sum hava trupulleika at sleppa undan løgregluni, tí ein teirra megnar ikki at bera seg rætt at í ferðsluni. Hann kann síggjast á facebookbólkinum hjá Ráðnum fyri Ferðslutrygd og á youtube undir ’Ránið’.
Málbólkurin eru føroyingar í aldursbókinum 15-24 ár. Vit vita, at tað í størri mun eru menn, sum láta lív, so filmarnir eru í fyrstu atløgu gjørdir til ungar menn. Harumframt til javngamlar kvinnur, sum ávirka teir og mótmæla, um teir ætla at koyra.
Filmarnir eru skemtiligir og munandi øðrvísi enn hvat við eru von við í Føroyum. Her er eingin fremstifingur at hóma í boðskapinum – í staðin tosar filmurin sítt egna mál, ið ungdómurin skilur.
Vandamestu árini í ferðsluni 15-24 ár
Vit vita, at 10 tey vandamestu árini í menniskalívi í ferðsluni eru frá 15-24 ár. Ferðsla hevur 1. pláss sum deyðsorsøk hjá fólki í aldrinum 15-24 ár, vísa utlendskar kanningar.
Tað eru fleiri orsøkir til at ung – og serstakliga menn – eru yvirumboðað í ferðsluvanlukkum: Tað fyrsta er, at teir partarnir av heilanum, sum stýra impulsum og upplýsingum, tað vil siga at hugsa áðrenn ein handlar, ikki eru liðugt mentir, tá vit eru 18. Tí yvirmeta ung ofta tað sum tey megna, og undirmeta vandastøður og taka fleiri kjansir. Tey uppliva ikki bilin sum eitt ábært stað, men heldur sum eitt frístað, har tey hava tið og rúm bara vera seg sjálvi.
Ung hava avmarkaðar royndir sum bilførarar. Hetta sæst í, at tey kunnu feilmeta støðuna í ferðsluni. Hendan samansetingin at vera fúsur at taka kjansir í ferðsluni, samstundis sum mann hevur avmarkaðar royndir sum bilførari, kann vera ein álvarslig støða, har tað kann ganga galið. Tað vilja vit fyribyrjga við hesum átakinum.
Rúsdrekka alsamt ein hóttan
Fyrsti filmurin viðger evnið rúsdrekka í ferðsluni. Vit vita, at rúsdrekkakoyring framvegis er ein álvarslig hóttan móti ferðslutrygdini, og hoyra afturvendandi, at fólk verða tikin fyri at koyra ávirkað. Frá okkara grannalondum vita vit eisini, at rúsdrekka framvegis er ein heilt stórur trupulleiki, sum stendur fyri umleið 25% av teimum deyðu og álvarsliga skaddu í ferðsluni. At Ráðið minnir á rúsdrekkakoyring nú í juli er sjálvandi tí, í hesum døgum eru nógvar stevnur og festivalar um vikuskiftini.
Eisini verður ein ’mems’ kapping á facebooksíðuni hjá Ráðnum fyri Ferðslutrygd, har luttakarar skulu seta sín egna tekst á myndir úr filminum. Tað ræður um at gera tann mest originala og hugvekjandi setningin, sum passar til eina mynd. Vinnarin fær ein iPad, sum drigið verður um hin 31. juli 2013.
Filmur liður í størri høpi
Endamálið við filmunum er liður í miðvísa arbeiðinum hjá Ráðnum at minka talið á ungum, ið doyggja ella fáa ávarsligan skaða í ferðsluni. Harumframt at skapa tryggar vanar í ferðsluni. Onnur átøk millum Ráðið og Tryggingarfelagið Føroyar er framleiðsla av undirvísingartilfari, sum í løtuni verður gjørt av inntøkunum fyri Guðrun&Guðrun-endurskinsvestarnar.
Hinir báðir filmarnir, ið fara at snúgva seg um bilbelti og gáloysni koma í heyst.
« Aftur


text:
Í Føroyum hava vit havt møguleika at viðgera typu 1 diabetikarar við insulinpumpu síðan 2004.
3 royndarpersónar byrjaðu í juni 2004. Tað var ein succes frá byrjan, og nú hava eini 120 føroyingar við typu 1 diabetes insulinpumpu.
Landssjúkrahúsið fær javnan serkøn fólk frá medicinalfyritøkunum at hjálpa við undirvísingini á hesum serliga viðgerðarøki.
Nú um dagarnar eru fólk á vitjan á Landssjúkrahúsinum, og í hesum sambandi eru 27 av insulinpumpu brúkarunum bjóðaði til undirvísing, har høvi eisini er at fáa ágóðan at royndum hjá hvør øðrum við hesi viðgerðini.
Í juni 2015 var eitt líknandi tiltak á Landssjúkrahúsinum.


text:
Jenis spyr løgmannm um tíðin ikki er komin til at leingja núverandi fiskivinnulóggávu
Politikkur28-11-2017 - 07:45 - Jóanis Albert Nielsen
Munnligur fyrispurningur til Aksel Johannesen, Føroya løgmann
Spurningur:
Er tíðin ikki komin hjá løgmanni at fara at virka fyri at leingja núverandi fiskivinnulóg, nú stígur er komin í arbeiðið at gera eina nýggja og landsstýrismaðurin í fiskivinnumálum hóttir við at nokta flotanum at loysa um knappar 5 vikur?
Viðmerkingar:
Alt bendir á, at so gott sum allar Føroyar eru samdur um, at rættast er at taka eitt time out í royndunum at tilevna eina nýggja fiskivinnuskipan.
Hetta sæst í skrivum frá vinnuni, frá fakfeløgum og í nýggjastu veljarakanningini, ið varð almannakunngjørd í farnu viku.
Í brævi frá Føroya Fiskimannafelag, dgf. h. 26. 11. 2017 og við yvirskriftini ”Samfelagið stirðnað av ábyrgdarloysi”, lesa vit m.a. hesa áheitan:
”Tí eiga samgongufólk, ið er góð við Føroyar, at steðga á, og leingja verðandi skipan í 2 ár”.
Og í miðlunum fyrr í vikuni, undir yvirskriftini ”Høgni Hoydal tekur alt samfelagið sum gísla”, skrivar ein av fremstu vinnulívsmonnum okkara:
Vit mugu ásanna, at tíðin er farin, til at tað ber til at fáa alt lógar- og regluverkið til eina so kollveltandi fiskivinnunýskipan klárt áðrenn 1. januar. Harumframt krevja myndugleikar og vinnan rúma tíð til at tillaga sínar umsitingarskipanir, so tær kunnu virka eftir eini nýggjari lóggávu.
Tí hava vit onki annað val, enn at framleinga verandi skipan og taka okkum ta tíð, sum tað tekur, at gera eina forsvarliga nýgga fiskivinnuskipan.
Og feskasta veljarakanning, frá farnu viku, vísir, at stórur partur av Føroya fólki, enntá meirilutin av veljarum javnaðarfloksins og út móti tí sama av veljarum tjóðveldisins, mæla til ikki at seta nýggja fiskivinnunýskipan í gildi í óðum verkum.
Tíðliga í heyst komu vit í Miðflokkinum til hesa somu niðurstøðu, og h. 3. august løgdu fyri Løgtingið uppskot um at leingja verandi lóg fyri at geva bæði politisku skipanini og vinnuni neyðugu tíðina til nýgerð av og tillagan til eina nýggja skipan. Uppskotið liggur í vinnunevndini, klárt til at verða lagt fyri Løgtingið til støðutakan, aktuelt, sum ongantíð áður.
Jenis av Rana, formaður Miðfloksins


text:
Lokale- og Anlægsfonden hevur á fyrsta sinni valt at stuðla eini størri byggiverkætlan í Føroyum við 2 mió. krónum. Talan er um skótabyggingina hjá skótunum í Runavík. Henda bygging samantvinnur tað fokus, ið LOA hevur á arkitektur og funktionalitet við atliti at serligu veðurumstøðunum í norðuratlantshavinum.
Í byrjanini av 2010 gjørdi Føroyar ein samstarvssáttmála við Lokale- og Anlægsfonden. Hetta gjørdi tað møguligt hjá virknum eldsálum innan ítrótt, mentan og onnur frítíðarítriv í Føroyum, at søkja stuðul til menning og fígging av byggiverkætlanum.
Lokale- og Anlægsfonden hevur á fyrsta sinni játta stuðul til eina størri føroyska verkætlan. Tað snýr seg um hetta skótahúsið í Runavík, sum verður góðar 550 fermetrar til støddar.
KFUM-skótarnir í Runavík hava verið virknir á staðnum í 26 ár, men hava ongantíð havt egið tilhaldsstað. Teir hava húsast í leigaðum hølum í missiónshúsinum á staðnum, sum teir hava deilt við fleiri onnur feløg og bólkar í Runavíkar kommunu. Plásstrotið hevur viðført, at teir uml. 140 skótarnir og leiðararnir ikki hava kunnað ført teirra virksemið út í lívið til fulnar.
Av hesi orsøk vendu skótarnir sær til Lokale- og Anlægsfonden fyri at fáa ráðgeving og møguligan stuðul til bygging av egnum húsi. Samstarvið millum skótarnar og LOA viðførir nú, at eitt nýmótans skótahús verður bygt við løkin tætt við Toftavatn innan árslok 2012. Húsið kemur ikki bert at verða brúkt til skótaaktivitetir, men aðrir lokalir bólkar innan mentan og ítrótt, vilja eisini fáa høvi at gera fasta avtalu um nýtslu av húsinum.
Lokale- og Anlægsfonden stuðlar verkætlanini við 2 mió krónum, Runavíkar kommuna stuðlar við 810.000 kr. og skótarnir hava sjálvir samlað 500.000 kr. til verkætlanina, sum í alt fer at kosta 7,2 mill. kr. at fremja.
Kelda: Portalurin


text:
Veður
Veður er, hvussu veðurlagið er stutta tíð. Veðurlag er vanliga veðrið á víðum øki, alt eftir árstíðunum. Um okkara leiðir broytist veðrið mangan brádliga. Góðan sólardag kann hann brádliga loysa avfallið, ella myrk skýggj taka seg upp á luftina, og hann brennur á við illveðri. Stutt eftir kann vera ein skái ella stilli. Men í hitalondum er støðuveður í nógvar mánaðir. Har eru turrtíð og regntíð, men altíð heitt. Sólin ger veður um allan heim. Sólarhitin ger vind og ger vætu til guvu, sum verður skýggj og síðan avfall. Sólargeislarnir stava steyrrættir niður á miðkring, og tí verða geislarnir á hvørjum ferkilometri fleiri enn norðari og sunnari á jarðarknøttinum. Tí er heitast um miðkring. Sólarhitin er so nógvur, at uppi yvir oyðimørkini Sahara legst hitatám úr vatni, ið guvar burtur.


text:
Orð og lag: Merrill E. Dunlop
Týtt: Árni Jacobsen
Upprunaheiti: All day long my heart keeps singing
1. Mær í hjarta hoyrist ringja
lívsælt tónalag,
um Guds kærleik má eg syngja,
tí mín sál er glað!
Niðurlag: Hvønn ein dag tann songur tónar,
Kristus, veit eg, hann er mín.
Nýggjur skapningur eg eri,
mintur á Guds bjarging verði.
Burtur ótti er og ivi
– Kristus keypti meg til sín!
2. Sorgin beind mær varð gleði,
skuggar hvurvu, sólskin varð,
eg, sum gekk á blindum vegi,
nú mítt eyga sær.
3. Kristus, hann er mín í ævir,
leiðari og stavur er,
tí eg dag eg vitni glaður:
Hann av øllum ber!


text:
Nú má skil koma á nólsoyarleiðinaTað kann ikki longur góðtakast, at vit enn einaferð standa uttan okkara fasta ferðasamband nú Teistin var fyri óhappi.Tað sýnist sum tá hesin eftirhondini afturvendandi trupulleikin rakar, so eru nólsoyingar við sviðið soð hvørja ferð.Vit hoyrdu í D&V í kvøld, at fólk á Sandoynni spyrja, púra natúrliga nú Teistin ikki siglur: ” Nær kemur Ternan?” eg spyrji bar: ”Hvat er galið við SAM?”
Óstøðugt samband í meira enn eitt ár
Nólsoyarleiðin hevur verið sera óstøðug seinasta árið ella longri. Vit hava nú búð fast í Nólsoy í eitt gott ár, og eg má viðganga, at tað endar nokk við, at vit flyta aftur til Havnar at búgva, tí tað er vónleyst at leggja ætlanir fyri sín gerandisdag herúti. Afturvendandi broytingarnar raka nógv fólk í Nólsoy meint. Tey sum eru før fyri at ganga og bera sítt viðføri, kunnu taka teir smærru bátarnar ótarnaði. Tey sum hava tørv á sínum bili, ið ikki bert er eitt kuffert, men eitt flutningsfar ella kanska eitt arbeiðsfar, standa við Svartaperi hvørja ferð Ternan verður send í sigling aðra staðni.
Børnini, tey ungu og øll hini hava einki val
Tá landsynningurin leikar í, er Nólsoyarfjørður ikki tespiligur og tey, ið eru bangin at sigla, er enn bangnari at fara í ein minni bát tá tað rullar illa. Foreldur eru ikki glað fyri, at lata síni børn sigla einsamøll í smærru bátunum, um veðrið ikki er til vildar, og tað er skilligt. Í góðum veðri er hetta ikki ein ampi.Børn og ung í Nólsoy ganga í skúla í Havn frá 7 flokki, umframt hetta so ganga nógv børn til ítrótt, til tónleik, til skótar ella til ávísar aðrar venjingar í Havn. Fólk arbeiða í Havn og fólk ganga í kvøldskúla ella til ymiskt felagsarbeiði. Hetta kunnu vit ikki bara lata vera við, men mangan verður avlýst, tí eingin hóskandi bátur siglur.Fólk við rørslutarni eru illa fyri tá broytingar eru á ferðaleiðini og eru skerd í so stóran mun, at tað fleiri ferðir hevur verið neyðugt at gera vart við støðuna. Tað er ikki í lagi longur, at hesin tørvur verður settur til viks. Hetta er brot á ST sáttmálan fyri fólk ið bera brek.Tórshavnar kommuna hevur broytt parkeringsumstøðurnar kring keiøkið við Bursatanga og Skipafelagið og tað ger, at fólk ið búgva í Nólsoy, og sum hava tørv á at brúka bil, ikki fáa parkerað tætt við atløguplássið, hetta gerst so púra ógjørligt, tá ein ikki fær bilin við sær til hús heldur. At fólk í Nólsoy hava bil, eigur ikki at koma dátt við hjá nøkrum. Fólk ið búgva í Nólsoy eru eins virkin og øll onnur í Føroyum, kanska enn virknari enn mong, og skalt tú møta á Hjalla, í Kollafirði, í Hoyvík, á Argjum ella Marknagili, so er neyðugt við einum bili, tí eingir bussar koyra nær keiøkinum og minuttirnir eru eins týdningarmiklir hjá nólsoyingum sum hjá øðrum føroyingum.
Politisk beistagerð og vantandi virðing
Tann fyrsta politiska beistagerðin, ið var framd var, at ætlaða Nólsoyarferjan varð strikað av fíggjarlógini. Einki var sett í staðin og einki orð hevur verið nevnt um hvussu støðan skal loysast. Politiskt hevur sitandi samgonga sett sær fyri, at styrkja útjaðaran og harvið útoyggjarnar. Nólsoy er ein útoyggj, hóast hon bert liggur 20 minuttir sigling frá Havnini. Tað er eingin onnur útoyggj, ið hevur so nógv fólk búgvandi og als eingin, ið hevur so nógv fólk, ið dagliga ferðast til arbeiðis og í skúla aðra staðni. Tað er nú so, at einki arbeiði er at fáa í oynni og tískil noyðast fólk at ferðast ímillum. Fóru fólk ikki til arbeiðis vóru tey tengd at almennum veitingum, og tað kann ongantíð vera meiningin. At børn fluttu heimanífrá sum 12-14 ára gomul var vanligt fyrr í Nólsoy, men hetta kann eingin bjóða sínum børnum í dag.
Handilslívinum er ikki lív lagað
Handilslívið í Nólsoy hevur tað ikki lætt og eg síggi við egnum eygum, hvussu tey stríðast dagliga við teim óregluligu broytingum, ið ferð eftir ferð koma fyri. Handilsfólkini dragsa vøru, bæði tunga og ofta eisini váta úr bátinum, upp á keiina, upp í ein bil og so aftur úr aftur, alt við handamegi. Stakkals ryggur sigi eg bara, hetta eru ikki arbeiðsstøður, ið ein hevði góðtikið innanfyri tað almenna. Handilslívið í einari lítlari bygd stríðist við at fáa endarnar at hanga saman og tá so óreglusemi er og vøran ikki kemur til tíðina, ja so er vandin, at fólk keypa sína vøru aðra staðni. Hetta eru nógv dømi um og vit kenna aðra staðni frá, at steingir handilin, so flyta fólk.
Nolsinge kan man lide på – tey kæra ikki sína neyð
At rokna við at støðan, ið er í dag, kann halda framm til Teistin, ætlandi um 5 ár verður tøkur til Nólsoyingar, er utopi. Nólsoyingar eru eitt sera róligt fólkaslag, tí fyri at klára at liva á útoyggj, hava vit tørv á allari tí vælvild, ið samfelagið kann bjóða,. Tí aftra fólk seg mangan at siga sína hugsan alment, kanska tí tey óttast at tað kemur teimum aftur um brekku. Tað eigur bara ikki at vera misbrúkt, at eingin politikkari býr í Nólsoy, at eingin borgarstjóri býr í Nólsoy, at eingin er vinur við landsstýrismannin.Borgarar í Nólsoy rinda eins nógvan skatt og onnur og eiga ikki at vera fyri mismuni longur. Eingin eigur at vera fyri mismuni í dagsins samfelagi.Heitt verður á landsins myndugleikar um, at taka støðuna hjá nólsoyingum og teimum ið búgva í Nólsoy í størsta álvara og finna eina fasta loysn uppá áhaldandi trupulleikarnar.
Bilferja má sigla hvønn dag
Tá broytingar eru, krevja vit at ein bilferja siglur í minsta lagi tveir túrar dagliga, soleiðis at fólk kunnu flyta sínar bilar yvirum um tørvur er á tí, at fólk við rørslutarni kunnu ferðast ímillum og at farmur verður fluttur. Hví er tað so nógv meira umráðandi at fólk á Sandoynni kunnu flyta sínar bilar yvirum hvønn túr? Har standa bussur frá bygdaleiðum báðu megin hvørja ferð Teistin siglur. Hvar er solidariteturin?Kanska onkur heldur tað vera stuttligt at sleppa ein túr við tyrluni um á stendur, men tað nyttar lítið at bjóða nólsoyingum tyrlu, tí her er eingin tyrlupallur. Heldur enn at gjørt langtíðarleigu av tyrlu, átti eitt avloysaraskip, ið nøktar akutta tørvin hjá nólsoyingum, at vera leigað umgangandi. Eg harmist veruliga um støðuna og eg veit at tað stendur meira á hjá nógvum enn hjá mær.


text:
Granskingarnevndin vísir til Sjúkrahússtjórnina. Uppgávurnar hjá nevndini eru:
- at gera uppskot til granskingarpolitikk fyri Landssjúkrahúsið
- at vera eitt innanhýsis forum fyri granskingarspurningar
- at viðvirka til at fáa gongd á og økja um granskingarvirksemi
- at viðgera og geva tilmæli til, hvussu Landssjúkrahúsið skal raðfesta gransking og granskingartilfeingi,
- at eftirútbúgva fakfólk innan gransking
- at taka stig til innanhýsis tiltøk, ið kunnu viðvirka og eggja fakfólki at fara undir gransking


text:
Heil- & smásøla, reingerðarevni, gass- og súrevnisøla, sveisiamboð, arbeiðsklæði o.m.a.
Um AlvalAlval er fitta líttla fyritøkan á Havnalagnum á Tvøroyri. Síðan Alval bleiv stovnað í 1997 hevur høvuðsendamálið verið at veita heildartænastu til vinnulív og einstaklingar í Suðuroynni. Rokalig- og við einum brosi - tað er Alval. Okur rokast fyri kundan - og úr øllum hurlivasanum spre...Sí meira ..
Alval er nú umboð fyri Navia bundin klæðir. Navia vørurnar eru at síggja her!Sí meira ..
Húsatænastan Hamar hevur nú klæðir úr Alval. Hesir flottu harranir frá Húsatænastan Hamar hava keypt sær klædir úr Alval.Sí meira ..
Móttøka á Seglloftinum fríggjadagin 27. februar, kl. 15 – 17. Tóki Hartmann Niclasen tekur við sum stjóri 1. mars. Seint í vetur frættist, at stovnarin av ALVAL, Poul Midjord Dam, fór at gevast í fyritøkuni. Nú er so greitt, at nýggir eigarir eru komnir inn...Sí meira ..


text:
“ÁLVALEIKUR”, sum Hans Andrias Djurhuus læt prenta í Varðanum 10. bindi, 1930, kemur nú út í bók í røðini LEIKRIT. Hetta er 22. leikritið, sum forlagið Fannir gevur út.
Hans Andrias var næsti granni hjá Sjónleikarhúsinum, sum varð tikið í nýtslu í 1926, og hann var virkin nevndarlimur, stundum formaður, í Havnar sjónleikarfelag. Hann skrivaði fleiri leikir hesi árini – eftir ungdómsverk síni: ”Maritu”, 1908 og ”Anniku”, 1917. Tann fyrsti teirra var ”Álvaleikur”. Fleiri hava víst á, at hesin hevur drøg av kenda leikinum hjá Shakespeare, ”Dreymur jóansøkunátt”.
Leikurin varð fyrstu ferð leiktur í Havn í 1930 og varð tikin uppaftur árið eftir, í sambandi við at hetlendingar vitjaðu. Hann er settur á pall fleiri ferðir síðani tá:
Á Eiði í 1945 og 1976, í Gøtu í 1964, í Kvívík í 1965, í Nólsoy í 1973, í Miðvági í 1999 og í Havn í 1972 og 2003.
Viðmerkingar eru skrivaðar til henda leikin eins og til allar hinar.
Árni Dahl valdi tekstir, skrivaði viðmerkingar og legði til rættis.
Bárður Jákupsson sniðgav forsíðu. William Heinesen gjørdi skreytmynd.
Leikrit 22 er 92 síður.


text:
Filmssýningarnar útsettar
Av serligum hølisumstøðum eru sýningarnar í dag útsettar til komandi sunnudag, 21. mai somu tíð. Atgongumerkir keypt í forsølu kunnu
Hvussu ávirkar skermtíð og tøkni menningina hjá barninum?
Barnamentan 2017 SKEIÐS- OG RÁÐLEGGINGARDAGUR Kostnaður fyri hvønn 995, 17. februar í Løkshøll Væl dámdi skeiðshaldarin Mette Carendi kemur til
Nudging – Fá eitt skump til sunnari lívsstíl
Orðið Nudging sæst nú javnan á netinum og í øðrum miðlum. Nudging kann umsetast til ”at fáa eitt eymligt skump”,
Haifaa Awad – Vit mugu stríðast fyri Sýria og Aleppo
Tað hevur eydnast okkum at fáa syriska læknan Haifaa Awad til Føroya á vitjan. Hesaferð eru ørindi hennara, at greiða
At liva við sálarsjúku
Mikukvøldið 7. desembur skipar bituff fyri áhugaverdum Temakvøldi um, hvussu tað er at liva við sálarsjúku tætt inn at kroppinum,
Føroyska rokksøgan framførd í Løkshøll
15. oktober kl. 20 verður Føroyska Rokksøgan framførd í Løkshøll. Talan er um eina søguliga konsert, har nøkur av okkara